url: =TEDIM PAU LE PAU DANGTE. Agelh - H. Pau Za Cin - Laibu Saal\nHome > Thuluui/Articles > TEDIM PAU LE PAU DANGTE. Agelh - H. Pau Za Cin\nTEDIM PAU LE PAU DANGTE. Agelh - H. Pau Za Cin\nTEDIM PAU LE PAU DANGTE\nAgelh - H. Pau Za Cin\nPhoto Credit : Tedimchin.in\nVandawn a sun ding Babel tausang lamna panin leitungah pau le ham tuamtuam hong lengkhia hi.\nPausuite in a muhna panun leitungah pau 10,000 val omin India sung bekbekah zong 1652 om khin zo hi, ci uh hi. Amau suina pan mahin pau tampi a om hangin khatvei ni ciangin pawlkhatte hong bei ding a, tawmkhat bek suakta(servive) ding hi, ci uh hi. Pasian in mihingte a pau dingin hong bawl hi a, ganhing le vasate pen a ham dingin a bawl ahi hi. Mihingte I heh ciangin kihang a, ganhingte pen hawk uh hi. Mihingte kiko-in ganhingte kuu uh hi. Tua ahih manin Pasian in a tuam vilvelin hong bawl mihingte ihi hi.\nTEDIM PAU LE LAI HONG PIANKHIATNA ZIA\nTedim khua pen gal leh sa in a nawkna gal lampi mualvum khat a om ahih mah bangin tang a kipanin Gangte, Komte, Zote, Thadote, Guite leh a tuamtuam in satin na teng ngei uh a, ahi zongin, Simgal, Zogal, Thado gal, Pawi gal leh Kawl gal in nawk tawntung ahih manin khuamang zelzelin om a,‘ khuam 7 vei kiphut a, tap 7 vei kiluak’ kici liang hi. Tedim khua pen Lamzang gamhuam sunga om hi-in, Gui Gen leh Gui Mang a kipan Mang Sum Guite ciang dong ukna gam ahi hi. Khoi Lam in Lailo khua panin a lawmte kim Thuam Zilom, Tel Khaat Thawmte , Cin Kim Samte, Gen En Lethil, Pau Am Samte leh Kai Hen Hatlang te zawnin Tedim khua satin vai a hawm uh hi. Khoilam Hatzaw in Mualbem hausa Khan Thuam’ tapa Kam Kau Tedim hausa a sem dingin a upate nih Tel Khat Thawmte le Gen En Lethil sawlin a va zolsak hi. Kum 1810 kiimpawl a kipanin Tedimah Pu Kam Hau Sukte, Pu Khoi Lam Hatzaw le Pu Mang Gin Hatlang makaihin vaipi a hawm tak ciangun venglepam khua tuamtuam panin minam kim pau namkim in hong beel hi. Tedim khua pen inn 300 hong pha-in kuamah in sim zo nawnlo ahih manin a belhtaak khuapi khat hong suak hi. Pau tuamtuam ahi Dim pau, Sihzang pau, Teizang pau, Thado pau, Vaiphei pau le a dangdang a zang naupangte tengta kineihna le kikholh khawmna panin tu a Tedim pau a kici pau taang khat hong piangkhia tawm hi. Zo pau a tuamtuamte lak panin Tedim pau pen a naupang pen pawlkhat hong suak hi. Tedim pau pen a nei tuam om loin Tedim khuasung mahah na kizang pah hi. Tedim gama Missionary Dr. J H Cope in Chin Hills saklam a zat dingin Sihzang pau tawh lai na bawlin, ahi zongin tel haksa a sa tam ahih manin Ukpipa Hau Cin Khup kiangah bang kam tawh lai bawl ding na deih hiam ? ci-a a dot leh, Hau Cin Khup in “ Mipite’ deih penpen hi lo ding hiam,” na ci hi. Tua ahih leh, ci-in J H Cope in 1919 kumin Tedim khua ah Zogam leilulam ukpi khempeuh leh hausa pawlkhat banah Sihzang kual, gungal kual, Tonzang kual leh Guite kual khua panin hausate a kaikhawm hi. Cope Topa in a paikhawm Upate kiangah, “ Sihzang pau haksa sa na hih uh leh bang kam tawh lai bawl ding ihi hiam ?” ci-in dotna a bawl pen hih bangin khensatna a nei uh hi:\nGuite Kual/ khawk panin Tuimui hausa Mang Za Thang in, ‘ Paite pau in bawl le’ng a thei tam lo ding ahih ciangin, Tedim khuapi a kizang kampau tawh bawl lehang kitel kim pen ding hi,’ ci-a a gen ciangin Haiciin hausa Tual Pum in, “ Tu-a Tuimui hausapa gen pen a maan hi,” ci-in thukimpih hi.\nHiangzang hausa Zam Khaw Thawng in zong, “Ko Thado pau-in om leh kuama’n thei lo ding hi. Tedim khuapi a kizang kampau-in om hen,” ci a, Hangken hausa Kam Pum in, “Tu a Hiangzang hausapa gen pen a maan hi,” ci-in thukimpih leuleu hi.\nSaalzang hausapa Zang Khaw Lian in zong, ‘” Ko Zote pau-in om leh kuama’n tel lo ding hi. Tedim khua a kizang pau mah kitel kim pen ding hi,” ci a, Mantuang beh Phaitu hausapa Khan Thawng in, “ Saalzang hausapa gen pen maan hi,” ci-in thukimpih leuleu hi.Hih banga hausa lian 6 in a thukim uh pen Cope Topa in kipsak pahin Tedim Khuapi Tualsuak Pau tawh lai hong bawl hi.Tedim Thukizakna cih khat Tedim kam tawh a bawlkhia pah hi. Lai Siangtho Thuciam Thak leh Tedim Labu zong Tedim kam mah tawh a tei pah hi. Nidangin Mikangte’n Tedim Pau pen ‘Kamhau Dialect’ ci-in na ciamteh uh hi.Pu Paoneikhai Suantak, Ex-Minister, Manipur in a genna ah a pianna a pu teekteek Tedim khuami hi a, a sih dong mah Tedim pau-in pau hi, ci hi. Bukpi pau, Dim pau, Gangte pau, Khuangnung pau, Lamzang pau, Losau pau, Sihzang pau, Teizang pau, Vaiphei pau, Val pau le a dangdang i cihte zong khua min leh mun min tam vive ahi hi.Khuasung tualsuak pau vive ahi hi.\nTedim pau a zangkhawm ngeite pen Kawlgam le Vaigam in hong khenin I tenna gam pau le pilna siamna I sinna lai le pau in hong zo lua ahih manin tampi I kilamdang ta hi. Bek tham loin tuhun ciangin Kawlgam Vaigam bek hi loin leitung gam thumna dongah I kizeel suak ta uh hi. Tua ahih manin I pianpih I nu pau(mother toungue) pen mangthang ding maw, suakta ding cih hunsungah I ding ta hi. Tua hi a, I pau taang uh Tedim pau le lai beek suakta thei lo ding hiam cih hong lungngaisak pha mahmah hi. Midangte pau kawm se loin i minam i it zah khatin eimau innsung tekah I pau tawh I zi I tate hopih tanghtangh ding hi hang. I pau I zumpih leh I nu I pate a simmawh I hi hiau zen hi.I lai le i pau i mansak ni keek pen I manthat ni hi pah ziau hi. i minam i it le i lai le i pau kemcing ni. Midangte pau i sin a i theih ding hi a, tua in pilna hong guanin i khawhei zong hong nuam tuam sak hi. Ahi zongin ei pau pen bel sin kul nawn lo a, i kepcing ding i vaipuak ahi hi. Tua hileh i pianna i pu I pate laigui I zopna, I zahtakna, I minam I tawisangna le manthatna ding pan I suahtakna hipah hi. H.Pau Za Cin Late(DVD) sungah hih bangin na gen hi:\nKawlgam vaigam leimong dongah I hei zongin\nPupa ngeina le mimbang pianpih tongsuah\nCikmah hunin almang mangsak kei ni guai\nPulepa laigui zom ngilhmawh nading hi e\nTu-in Tedim pau le i veng le pam pana I top tawm pau dangte pawlkhat en ding hang a, hih pen kei mimal ngaihsutna hi a, kikup ding a kong luikhiat ahi hi:\nKammal man Man lo\nhawl(mawtaw,vanleng) mawtaw hek(khau kihekin mawtaw kihawl hi)\nhun pan ni hun nana pan ni\nhun pan tani hun panta ni hang\nhong zawnpah leteh hong zawn ngal leteh\nmanpha mantam(tam manlua)\nkhutbui khebui khut bei khe bei\npute, pate, pupa pite, pute, pipu\nkei a’n, nang a’n kei din, nang din\nna dam uh hiam ? dam uh maw ?\na matna/a belhna a charna\nMangkam le Kawlkam i tawk khak pawlkhatte:\nRaising Day(Rising Day hi lo) kilapsang ni\nFoundation Day = Kiphuat ni/phuhkhiat ni\nTraining/Tentan = Kisinna/sinna\nBook store = Laibu zuakna\nGrammar = Kammalman\nDictionary = Diksiannali/Tongdot bu\ntable/sabuai = dawhkan(dawhkang)\nDawhdan(innsung innpua a kidawhsang)\nLetmatthuh =khutpi suai nam/suai kai\nRoom/khan =dei( lengla dei, lupna dei)\nlengla khan cih loh ding hi);\nThat/ innsawng = innsang(dawl khatna)\nPresent/Gift/letsong = deihsakpiak\nPrize = thaman/siamman\nLetthat = kigawmsak/kitengsak\nChair = tokhom/tutphah\nbench = tutphasau; tutna(mun khatpeuh hithei)\nnohsiat = khut kilen/muak\nAnd=le (nang le kei) if = leh(nong pai leh)\nTavuan/mawhpuakna = vaipuak\nLoss =sumh(mang cih loh ding)van/mi mang thei\nLiterature = Lailam\nPost Office =Laito\nZolai ah lai aw- a, e, i, o, u sung panin ‘i’ bekin ‘c’ zui thei hi. Tua loteng i tawktawm pau dang cihna hi. Gtn-ci, cial,ciam citciat, ciik , ciang. Cancan(tantan), cetcet mai(ciatciat mai). ‘T’ leuleu pen lai aw ‘I’ losiah in zui thei leuleu hi.Gtn-tai, tawm, tei, tuan, to, ta cih bangin.\nPai/ Vak/Kuan/Kah/Kal: Lam kipai a, khualak leh huangsung/huansung khawngah kivak hi. Lo kuan, vai kuan, gal kuan, sabeng kuan, nasem kuan, ahi zongin zum kah, sang kah le kisinnate ah kah kici hi. Mualtung kah, singkung kah kici thei a, singtung kal, mualtung kal kici lo hi.\nHawh/ Ciah: Khualzinna le khualak vakna pan inn kiciah hi. ‘Koi a hawh ding’ I vak/I zinna ding mun dotna hi. Ka zuhai ong hawh ing ei, zong kici thei hi.(deihsakna pia masa cihna)\nCuh: ‘ Kei cuh’ pen ‘kei pen’ cih ding hi. ‘C’ pen lai aw ‘i’ in zui lo hi.\nTel/Cian: Ka thugen na tel/cian hiam? Kikhopna ah na tel hiam cih loh ding; Na kihel hiam cih ding.\nKik/Nawn: Jesuh hong pai kik ding hi. Hong pai nawn o.(‘nong pai kik peuhmah leh’ cihna hi. Ka kiangah hong pai kik ke’n kici lo a, hong pai nawn ke’n, kici hi. Hong pai kik nawn in, cih loh ding hi.(Hong pai kik peumah ke’n cihna hi).Hong pai kik in cih ziau ding\nLawhcing/Tuahpha: Na laihuan na lawhcing hiam? Na laihuan na tuahpha hiam kici lo hi.\nGamvak, ngabeng sumbawl cihte ah tuahpha kizang leuleu hi.\nKhah: ‘ Tua khah’ cih pen ‘Tua pen’ cih ding hi. Thangno in khah nei hi, kici kik bilbel hi.\nTuan/Tawm: Tukpeng tuanin mihing zong kituan leklek hi.Vasa le ganhingte tawm hi.\nKul/Ngai: A kisam, a kiphamawhte ‘ kul’ kici hi. Ngai kei kici loin kul kei kici zaw hi. Thangpu in Cingnu ngai mahmah hi, kici thei hi. Ngaihzawng kici loin, zawl ngai, lawm ngai kici hi.\nGige: Ganhing ka sak leh mihing na hi gige mawk veh. Khial lo ka kisak leh a khial na hi gige khong ing !. Hong phawk gige in, cih ding hi lo a, hong phawk tawntung/den in cih ding hi zaw hi.\nGensia/Phun/Ko/dem:Mipite in makaite gensia/phunsan/kosia thei uh hi. Dem kizang lo hi.\nKhangnote lapawl kidemin tai zong kidem uh hi.\nNe/Dawn: Ann kine, zu kine, Niangtui nekna, ahi zongin tui/theitui kine loin kidawn hi.\nPulak: Thu kipulak thei a, kipuang ngei lo hi. Niangtuisan pen bawngnawi tawh kipuangsak thei hi.\nDek: Koi a pai dek kici loin koi a pai ding, kici hi. Ann a min dek ta maw? Kici thei hi.\nPetmah: Kong cihcih na tuak kha petmah ta ve vua! Lungdam petmah ci loin lungdam taktak/mahmah cih ding hizaw hi.\nNgaina: Kong ngaina mahmah ci loin kong ngai mahmah cih ziau ding hi.\nTho/Thotho: Ut tho veng e, ci loin ut sam veng e, cih ding; ut thotho na maw ? ci loin ut veve na maw, cih ding hi. Tutna panin kiding to a, lupna panin kitho to hi.\nUt/Nuam: ‘Pai ut ing’ ci loin ‘Pai nuam ingh’ ci zaw ding. Ahi zongin ‘na nuam leh pai ni’ ci loin ‘na ut leh pai ni’ cikik zaw ding.\nNgaihsun: “Na ngaihsun ngei maw ?”cih ding “ Na ngaihtuah ngei maw ?” ci lo ding. Ngaihtuahtuah pen ngaihsunsun cih zawk ding.\nUpna/Muanna:Na upna/na muanna lian mahmah hi, ci ding. Na ginna ci lo ding. Tua thau ginna koi lam a le ? kici thei hi.\nPak/Zual: Hong pai pak o, ci ding, Hong pai zual in, ci lo ding. Beem kawm lakah zusa khat tai zualzual hi, kici thei hi. Khualakah mu zualzual veng aw kici thei a, mu pakpak veng aw kici thei lo hi. Ka na zon pen mu pak kei veng aw, kici hi.\nLel/Lellel: Nang leltak(kisimmawhna kammal hi). Hong pai lellel hi ci loin hong pai laitak hi.\nUmmawh: Na thuzakte a takpi dingin na ummawh hiam ?( believed to be)\nMuangmawh: Na van mangte tawh kisai kua na muangmawh hiam?(suspect)\nLamen : Tua na van mangte mu kik dingin na kilamen hiam ?(Hope/Expect)\nAt/Gelh/Sem: Sing ki-at a, Lai zong ki-at hi. Milim le mualsuang kigelh hi. Sa pen ki-at loin kisem hi. Innsung phamawh ah sasem kinei hi.\nKiangah/Nenah: Tedim kamah ‘kiangah’ pen tualpau hi a, ‘nenah’ pen la kam hi. Mizo kamah pen ‘kiangah’ la kammal hi a, nenah pen tualpau hi leuleu hi.\nKawlgam pana thukizakna tuamtuamte biakna hi-in leitungvai hitaleh India a Zomite’n i sim ciangin kawlkam le kawl laimal tawh a kigen le a ki-at mal khat le nih a kihel khak ciangin tel haksa kisa hi. Gtn- Thangpu Lamzang khua ah piang hi. Kisuan a ci nuam gige hinapi, India lam te’n a pianna/suahna khua-in ngaihsun uh hi. Thangpu Lamzang khua-ah kisuan hi, ci le’ng kitel pah lian hi. Tua banah, kawllai mal tawh a ki-at kammal khat khawng a zeh ciangun a gennop thei lo ihih manin lunghimawh pipenin kinei leuleu hi. Tua mah bangin India a te’n zong Kala kam, Mangkam le Meitei kam i zat khak ciangin kawlgam lama sanggam te’n na theithei lo leuleu uh hi. Tua ahih manin, mailam hunah lai-at mite in saklam le khanglam enkawmin i at ding thupi hi. Ei pau a a om gigete pen kanin, zangin kemcing le’ng a, a om thei mahmah lote bek midangte a’ kawm le’ng hoih pen lo ding hiam, i ci hi. Hih thu i lungngaih khop laitakin, Sia Rev.ST Hau Go in Tedim lai tawh a at ciangin Kawlkam, Mangkam kihel kilkel loin at thei hi, cih hong phawksak hi.\nKhanglam le saklam gamgi in hong khen hangin hong khen zawh loh pen Lai le pau ahi hi. Tedim Lai Siangtho le Tedim Labu i neihkhop theih manin i kikawm ciangin biakna hi-in pau ah ahi zongin haksatna kinei vet lo hi. Biakinn khat peuhah kikhawm le’ng zong i phatna late kisa khawm theipah ziau-in Lai Siangtho zong kisim khawm thei hi. India lama om Zomi pawlkhatte in a Lai Siangtho neih masak pen uh Duhlian pau panin na tei masa uh ahih manin Duhlian pau tampi mah a kihel hi.\nKikup ding pawlkhat:\nTedim kam ci ding maw, Tedim pau cizaw ding\nTedim pau/kam ci ding maw, Zokam cizaw ding\nTedim pau suakta zo ding maw, mangthang ding\nKammal i kawmte zangzang ding maw, pia kik ding\nHih bang Thusinna neih toh zel hoih i sa maw ?\n( TCSA in Nov.1, 2016 ni ciang a Lai le Pau sinna neih a kisawmna ah Tedim pau tawh kisai kisinsakna hong neihpih ding a Siapi H. Pau Za Cin, MA;BT a kicial ciangin ama’n zong lawptakin hong mang pah hi. i phattuampih tek ding i lamen hi-TCSA)\nM. Zo Suan Mung November 20, 2016 at 10:23 AM\nItem Reviewed: TEDIM PAU LE PAU DANGTE. Agelh - H. Pau Za Cin Description: Rating: 5 Reviewed By: Cinpu Zomi


timestamp: atn

url: =Malaysia PM Najib in kumsawtpi pumpi cidamlo nupa te vehin huhna sumpia :: ZOMI DAILY\nposted on 20 June 2017 at 11:11 am Lomkholna: Malaysia, News, Sawltak, World\nMalaysia Prime Minister Datuk Seri Najib Razak in pumpi cidamlo in aomcik “Disable Couple” nupa te kiangah aveh in pai a, huhna pia cih NST pan kiza hi.\nTua cidamlo nupa tepen Kampung Kodiang Lama Luar ah aom uh hi a, PM Najib leh azi natveh in vahawh uh a, Minute 10 sungbang holimna neikhawm uh cihi.\nTua pumpi cidamlo nupa tepen kum 77 aphakhin Osman Jusoh leh kum 69 aphakhin Siti Zabidah Saidin te nupa ahihi. Hihte nupa pen adamlohzawh kumtampi hita a, lupna ngakin aomcipden uh ahihi.\nPM Najib in ama ipsungpan in sumtang huhna apiakban ah State Government’s Barakah Food Pack zong piakna neihi.\nHih cidamlo nupa te in tanu khat nei uh a, kum 31 phakhinta in aminpen Intan Zulina kici hi. Nasi Lemak zuakin anu apa avakkik ahihi.\nIntan Zulina in Prime Minister Najib leh azi hawhding cih anu apa te kiangah agen ciangin lamdangsa uh a, nuam mahmah uh cihi.\nKanu pen PM Najib leh azi honghawhding cih kagen ciangin amai nuihmai hiuhiau denpah cihi. Hihbang in PM te nupa kiniamkhiat takin ko innah honghawh uhpen kakipak a, adamlo kanu kapa tezong lungnopna tampi neituam uhhi ci’n Intan Zulina in genkhia hi.\nAnu apa tepen acidam in asuak uh hi a, ahi zongin apa pen aneulai in aci sagawp in apumpi zawsuak cihi. Anu zong asangkhat panin akiatzawh lupna tungah lumcip in kum 20 bang lumcipkhin cihi.\nAtanu Intan Zulina in kum 16 aphak akipan anu apa akemcipdan ahihi. Amahzong kamsia in apasal tawh kikhen a, ta 3 neikhin sawnsawn ahih manin anu apa akepkawm tawh nektawmding zongin Nasi Lemak azuak ahihi.\nRelated: Afghanistan, Kabul ah Suicide Bomb puakkham in mi 4 si, adang mi 8 liam\nGamkhat ii Prime Minister in cimawh meigong tagah te hihbang in aveh, ahawh pen ettehhuai mahmah hi. Photo sungah ihmuhciang pumpi cidamlo nupakop tepen lumlenglang tuak uh a, hehpihhuai mahmah hi. Sawltak #zomidaily\nPrevious: Malaysia gamsung ah gamdangmi vankhamzuak mi 9 kiman\nNext: Na tangek suakcil te nakhualna in zatep hong kidawm dihve lawm


url: =Myanmar gam-ah Democracy Kilamna - Laibu Saal\nHome > Thuluui/Articles > Myanmar gam-ah Democracy Kilamna\nMyanmar gam-ah Democracy Kilamna\nGelh : Tg. Pau Sian Lian\n(Politic lamtawh kisai mipil minthang Francis Fukuyama in Myanmar gam ong zinlai, 12 August 2015 ni-in Yangon ah thugenna nei-a, ama genkhiat khempeuh lakpan Myanmar gam ading ngiat ngim-in a sunkhiat thute lai-in kong suahkik a hihi)\nMyanmar gampen mipi kipawlna (civil society) lam le gam ading lawptakin kipiakhia (activist) te thupi thei mahmah a, thakhauh in hat mahmah hi. Mipi kipawlnate sep bulpi khat-in kumpite’ thuneihna a uat luatloh nading-in a nang, a dal, kisap leh langpan kik ahihi. Tua hikei leh kumpi lamte’n vai khat peuhpeuh ah uang gamtat thei uhhi. A hi zongin na gam uh kong etsak teh, a diak-in democracy deih mipi kipawlna lamte-in kumpite’ sepnate lehpan cih ciang bek hilo-in, mai lam-ah gam koicih lamding, gam khat kician tak-in koicih ukding cihlam ah zong na kigin mahmah ding uh hong thupi hi.\nTu kum November kha teh gambup huam kumpi ding teelna na nei ding uhhi. Hih kiteelna-ah democracy ading kum tampi ki piakhia-in mapang lamte kumpi dingin hong kiteel leh kumpi sem dingin na kiging khin mah uhhiam? Gam khat ciantak-in na ukzo takpi dinguh hiam? , cihlam ong thupi ta hi. Kiteelni ading bek kiging khol ciang hilo-in, kiteelna mankhit, kumpi thak khat-in din zawh ni masa ni-a kipan ni 100 sung lian hong thupi mahmah diak dinghi. Tua ni 100 sungin gam sungah a ki lamdang pahhan phialmawk, a kitheitham gambup sum-le-pai khanna ngahthei pah nading policy hoih na neih dinguh kisam hi. Sumbawlna khanna tawh kisai bang geelna (economic program) kician na nei uhhiam? Banghang hiam cihleh mipite in hauhna leh khantohna lunggulh mahmah uh a, a lamet pipen uhzong tua khantohna mah a hihi.\nHih bang khantohna ngahzawh nading-in gampua lam a om gam tuamtuamte tawh kizom-in sumphual(market) zonkul hamtang ding a, hih gam tuamtuam tawh kizopna-in tuhun leitung paizia-ah gamkhat in khantohna nading in kisam pelmawh hi. Gamdangte-in na gamuh ah sumtuhna (foreign investment) thakhauh semsem nading zolzawh ding thupi dinghi. Hih mun leuleu ah zong gam kihong cihciang tawh manlo-in, gamdang sumbawlte tawh kithuahna-ah pilvang tak-in geelsiam (manage) kulhi. Leisung sumpiang khempeuh gamdang mite piakding cihlam hizenzen lo-in kepsiam, zatsiam, zeek siam kul cihna hi. Kihong ding ahih hang ki kepsiam ding cihnop nahi. Tua tawh kisai-in etteh theih gam thupite lak-ah South Korea le Taiwan te phadiak kiva mahmah uhhi.\nSumbawlna khanna programte geel-in, sepzia dingte kician sitset sa-in na kigin khit uhteh, tak suahsak na (implementation) hun ong tung dinghi. Na geelnate uh sepkhiat pah ngiatngiat dinghun hong hita hi. Hih mun-ah kidop mahmah thupi khat omhi. Kumpi thak khat hih khitteh ki-ukna zum a semsa, kumpi lui te ukna nuai-a om zum (bureaucracy) nasemte khempeuh laihsiang, hawlkhiat gaih lohding thupi hi. Kumpi thak ukna ah milui muanhuaite zong kisam lai veve hi. Ki-uk dan paizia, gam ukna vai sepna luanzia a tel taktak pen amau hilai phot a, amau huhna le panpihna lohtawh thu ki vaihawm theilohi. Tua ahihman-in khauh bengbang lo-in kikhiam tuak-in gam democracy kician neihzawh nading sepkhop (compromise) kul dinghi.\nAmerica te-in Iraq le Afghanistan gamte do-in, democracy gamthak lam na-ah a khialh mahmah uhzong hihvai mah a hihi. USA kumpite-in kopen mi ngongtat (terrorist) te peuhmah tawh ki maitang tuah lo ding hi-ung, ci-in kumpi lui a mimuan huai te kuppih bawllo uh a, that nuam-in a sulzuih taktak uhteh Iraq gam omdan zia thei tuanlo-in tuahsia zaw dipdep uhhi. Kiteelna (election) neihzawh teisam hang kician tak-in gam lam kik zo nawnlo uhhi. (America te’n gal zo-in a gam uh a lam sakkik gamte lak-ah Iraq le Afghanistante pen tudong gualzo taktak nailo hi. Ahi zongin galpi nihna khit Germany le Japan gamte democracy gam kician-in lam sakkikna-ah a gualzawh pih uh a, a hang pipen khatin, hih Germany le Japan gamte-in galpi kido mapek-in ukna kician kumpi (functioning state) na neikhin uhhi.* Interview dangkhat ah Fukuyama thugen khat).\nPhoto credit : www.vwmin.org\nDemocracy ading hangsan tak-in a kihelte’n kumpi lehpan ciangbek hilo-in, kumpi semzo ding kigin kulhi. Suakta le thuman kiteelna (free and fair election) pen baih zawdeuh napi, tua kiteelna sang tawh a man hi zenzen lo-in gam kician khat lam nading kipatna hi masa zaw hi. Kiteelna mankhit kumpi sep ni masa ni-a kipan ni 100 sung peuhmah mit a muhtheih pah phialmawk sum-le-pai khanna neihtheih nading geelna (program) kician kiging un. Adiakdiak-in geelna lian veva a hi gambup cidam kikepna(national healthcare, national economic plan) cihte dan geelna lian vevate tawh panpah kha naikei-un. Sumbawl khantohna lam leuleu ah gamsung gampua pan hong huhthei ding mi kician, mimuanhuai tampi omhi.\ntongsan October 2, 2015 at 6:08 AM\nHih Pau Sian Lian i laigelh pen ama tung pan na nget kik ahih kei leh Tongsan Website pan na laksawn hikha ngel ding ahih manin, Source / Credit limtak na piaksak zel sam lecin ut hi hang.\nItem Reviewed: Myanmar gam-ah Democracy Kilamna Description: Rating: 5 Reviewed By: Cinpu Zomi


url: =Benjamin gam Anathoth khua-a siampi khat ahi Hilkiah tapa Jeremiah thugente hih bang ahi hi.\nAmon tapa Josiah, Judah gamah kumpi a suahzawh kum sawm leh kum thum a cin kumin Topa in Jeremiah a hopih hi.\nJosiah tapa Jehoiakim kumpi a suah ciangin Topa in Jeremiah a hopih leuleu hi. Tua khit ciangin Josiah tapa Zedekiah kumpi a suahzawh kum sawm leh kum khat a phak kum, a kha ngana, Jerusalem khua mite sal tang dingin a kipuakkhiat dong tam veipi a hopihpih hi.\n"Gil sungah kong bawl ma-in nang kong thei khinzo hi. Na suah ma-in nang kong teelkhia khinzo a, minam dangte tungah kamsang dingin kong koih khinzo hi," hong ci hi.\nTua ciangin keimah in, "Ah, Topa Pasian aw, kei thugen ka siam kei a, naupang khat ka hi lel hi," ka ci hi.\nAhih hangin Topa in, "Naupang khat ka hi lel hi," ci kei in; bang hang hiam cih leh kong puakna khempeuhte kiangah na pai ding a, kong sawl peuhpeuh na gen ding hi.\nAmaute kihta kei in; bang hang hiam cih leh nangmah a hong hu dingin ka hong ompih hi, Topa in kong ci hi," hong ci hi.\nTua ciangin Topa in a khut tawh hong zam phei-in ka muk hong lawnsakin hong hopih hi. "En in, ka thute na kamsungah kong koih khinzo hi.\nGam khempeuh leh kumpi khempeuhte tungah a botkhia ding leh a phelkhia dingin ahi zongin, a susia ding leh a lawnkhia dingin ahi zongin, a lam ding leh a phut dingin ahi zongin, tuni-in za, nang kong piazo hi," hong ci hi.\nTua ciangin Topa in kei tungah, "Jeremiah aw, bang mu na hi hiam?" ci-in hong dong hi. Kei zong, "Ngak, a kici almond singhiang khat ka mu hi," ci-in ka dawng hi.\nTua ciangin Topa in, "Na man hi; bang hang hiam cih leh ka thugente ka tangtunsakna dingin kei zong ka ngak hi," hong ci hi.\nTopa in a nihveina hong hopih leuleu a, "Bang na mu hiam?" ci-in hong dong hi. Kei zong, "Beel a so khat ka mu a, leilu lam panin hong awnsuk hi," ka ci hi.\nTua ciangin Topa in, "Leilu lam panin hih gammi khempeuhte tungah siatna hong sosuk ding hi.\nBang hang hiam cih leh leilu lamah a om gam khempeuh keimah in ka sam a, amaute hong pai-in Jerusalem khua kongpite-ah ahi zongin, khua kimkota kulh kiimte-ah ahi zongin, Judah gam khuapi khempeuh kiimte-ah ahi zongin a kumpi tokhomte uh hong phut ciat ding uh hi.\nKa mite in kei hong taisan uh ahih manin a mawhna uh hangin amau tungah thu ka khen ding hi; pasian dangte tungah meihal biakna pia uh a, a khut uh tawh a bawlsa uh milimte a bia uh hi.\nTua ahih manin Jeremiah aw, kithawi in. Pai in la kong sawl khempeuh amaute kiangah va gen in. Amaute kihta kei in; na kihtak leh amau mai-ah kong lausakzaw lai ding hi.\nEn in, hih gambup langah a ding ding, Judah kumpite, uliante, siampite leh hih gammi khempeuh langah a pang dingin tuni-in nang, khuapi muanhuai khat bang ahi zongin, sikkhuampi khat bangin ahi zongin, sumngo kulhpi khat bangin ahi zongin ka hong bawl hi.\nAmaute in nang langkhatah hong do ding uh hi. Ahih hangin a hong zo kei ding uh hi; bang hang hiam cih leh Topa in kong cihin-ah, nangmah a hong hu dingin ka hong ompih ding hi," a hong ci hi.


url: =Korea Gam le Mi te: Zomi khat ii muhna pan (6) ~ Cope Suan Pau :: ZOMI DAILY\nposted on 22 June 2016 at 7:50 am UTC+9:30 Lomkholna: Article, CopeSuanPau, Korea\nKum 100 Khit Ciang Korea-gam le Zogam\nZomi te in kum 100 cin’ thupi ih sak mah bang in Korea-mi te in zong thupi sak uh hi. Zomi te in Christianity kum 100 ahi a, Zolai pian Cope topa kum 100 ahizong ih thupi sak mang bang in, Korea te in zongh Underwood kum 100[Yonsei University founded 1885]; Scranton kum 100 [Ewha Womans University founded 1886] cih te pawl thupi sak uh hi. Tua banah Pyongyang Revival kum 100 cin’[1907 Pyongyang khuapi kha khanlawhna] cih khawng thupi sak uh a, Transformation 2007 ci in Evangelical lam tengin nasiatak in pawipi bawl uh hi.\nTu a ih thulu kum 100 leu leu pen Japan Imperialist te’ zawhthawhna kum 100 cin’ phawkkikna ahi hi. Tu ma kum 100 lai in Japan Imperial te tawh Korea mi te in zawhthawhna thukimna annexation treaty khat letmat thu in thukimna bawl uh hi. Kum 100 khit ciang cih pen Korea peninsula leidawk buppi Japan Imperial te khut sung a tun’ khit kum 100 cihnopna hi a, tu August 2010 sung in kum 100 cing ta hi.\nTu ma kum 100 lai in Japan te in zo thawh mahmah uh a, Korea mi kheampeuh in Korea min zangh sak loin Japan min phuak sak uh hi. Korea lai sinsak nawnlo a, sang te ah Japan lai bek sinsak hi. Singkung gol khempeuh phuk paai uh a, tu ni dong Korea gam sungah sing kung gol om zo nawnlo ci hi. Korea mi te icon khat ahi taak sing kung te abei amon’ ding hanciam uh a, Japan taaksing cii pawi kawi kawi uh hi. Tu ni in Korea gamah taaksing nam nih ki mu thei a Korea taak sing le Japan taak sing kung te a hi hi. Korea taak sing te neu in kawi limliam uh a, zam dingdiang hi. Tua pen Korea gam ii icon khat in nei uh hi. Tua manin Japan te in susia ahi uh hi. Japan taak sing pen gol zaw in a kung maam zaw hi. Ateh zongh khalh zaw hi.\nNung a ih gen ngei sa mah bangin Japan te in force labor nakpitak in zangh uh a, numei te Japan galkap te’ “comfort women” ding in tampi man uh a, ut lo pi pi zawhthawh bawl uh hi. Tua thu hang in tu ni a dam lai pipi te pawlkhat Japan Embassy ah Wednesday nisial in awng den cih thu zongh ih gen khin zo a, Japan kumpi in tua lakah Japan galkap te kihel lo hi ci ni anial kikeei na pan, tu kha sung in akhat vei na Korea mi te tungah zawhthawhthu tawh agamtatna te uh pulak ta hi. Japan te in kum 35 sung uk cip uh a, 1910 August pan 1945 Aug 15 dong hi. Tu kha August 2010 in Japan te annexation kum 100 cing ta hi.\nKorea mi te nasep le pilna tuam tuam ahanciamna uh pen, Japan te ademna uh ahi hi. Japan te in hong zawhthawhna pen ei mau thadah man hi ci in ngaihsun uh hi. Tua ahihman in thadah lo ding cih pen Korea mi te National Motto hi ngiat hi. Thadah lo ding, hanciam ding, manlang ding, cih pen mimal lungtang sungah khang kizom paisuak ding in guang khin uh hi. Tuni in leitungah Korea mi te nasep hanciam pen le manlang pen hi ding hi. IT pilna leitungah top hi a, Korean internet manlang pen hi.\nZomi te e le? Zomi te in leitung biakna pi ahi Christian ngeina sungah tanglai a ih Pasian ih biak theih kum 100 cing khin a, Romanized laimal tawh Zolai ih neih zawh zong kum 100 hong cing ta hi. Tu ni in Zomi te Christian 100% phial ki hi ta hi. Korea te Christian 50% nuai hi lai uh hi. Kuama khut nuai ah om ngeilo Zogam pen 1889 kum British annexation pan sim to le’ng kum 120 cing khin hi. 1896 Chin Hills Regulation pan sim le’ng kum 100 mah cing khin mawk hi.\nKorea te bang a, veng te peuh ii zawhthawh kithuak lo a, nitumna lam Western te a kici mipil thahat te in hong uk hi a, Korea te tawh tehna in lamkhat pan angtanhuai kik mah mah hi. British colonial gam ih hih pen lei tungah mi gam mi lei mah tawh kibang in level khat ah ih om na hong suak bilbel hi. Ei Zogam zongh British colony khutnuai pan 1948 kum in suahtakna ih ngah hi. Tua ahih le tu ni in Zomi te’n Korea te koi ciang ciang ih ban hiam?\nTu laitak a president 16 na ahi Lee Myung-bak in kum 5 term sungah alang kheng khin a, tu in Lee has much to do in second halfterm lang nei lai hi. Korea te pen agam uh democratization and capitalization tawh nakpitak akalsuan uh hi a, tu in democracy lampi access maan tatak tung ta kici thei hi. A president te uh in gam le minam it mah mah uh a, khantohna ding nakpitak in vaihawm in nasem uh hi. Sum neek sim lamsang bribery nasiatak in ki kan uh a, tua vai tawh nung kum sungin a president lui pa uh keen pan leng suk in ki cuicide cih thu ih theihsa ahi hi.\nKorea te zong nidang in thumanna zangh lo uh a, khat le khat kikhem bebek zangh hih tuak uh hi. Tua pan in kikhem nawn kei ni in, thuman zangh zaw ni, tua hi le meet zaw ding hi hang, ci in thuman thutak lam ah kihei minam te ahi uh hi. Ministry of Home Affair ih cih Kawlgam a Gamsung Vai Zumpi pen Korea te in Ministry of Justice cipah uh a, nasem officer te citak mah mah uh hi. ID card bawl na, passport bawlna cih te pawl pawl ah sum la cih khawng om dek suai lo hi. Vanleng tual ah line-zaih cih pian khawng om lo a, tu hun ciang Kawlgam le adang gam 20 val bang pan in Korea gam ah refugee kingen ahihman in Immigration officer te’n Kawlgam thu zongh hong thei mah mah ta uh hi.\nZomi te tangthu gen te zongh aman le aman lo hong tel mah mah ta uh a, refugee apply na ah ut peuh in ki phuaktawm thei tak lo hi. Phuahtawm tangthu cih pen hong thei ahihhang ih phuah tawm lam hong thei le uh officer te lung tom thei mah mah mawk uh hi. Na tangthu uh n’ong gen uh ciang, limtak in hong gen thei beek un, ci uh hi. Thuman thutak gen ding naseem mimal in deih mah mah uh hi.\nKorea gam ah gam beel ngen pen leitung minam tuamtuam te lak ah Zomi te zongh kihel mah mah khat ahi hi. Kawlgalkap kumpi te in Zomi Christian te zothawh, biakna lam suaktalo, bawlsiatna om, etc. cih thu te bulphuh in tangthu khat ciat tawh gambeel angen uh hi a, nung in Zomi khempeuh phial reject thuak mawk uh a, tu laitak supreme court ah lawyer te cial in tungsiah akah laitak ahi hi.\nKorea kumpi te in Kawlgamah biakna lam pang bawlsiatna om cih pen sang siam lo uh hi. Gamvai polotics bekmah sang siam uh hi. Korea kumpi kiangah gambeel refugee ih ngetna te le, Korea Christian pawlpi te in Zomi t’a ding shelter ci in mi cimawh om na ding inn hong vaihawmsak na te ngaihsut ciang, David kumpi pa in YHWH pen ka bukna refuge hi a, ka belhna shelter hi acik khawng kiphawk kik hi. Zomi t’a ding bukna maan le belhna muanhuai tatak pen Zomi te’ Pasian bekmah ahihna ih phawk sansan hi. Leitung ah bukna le belhna ding in gam hoih pen cih bang om thei tuan lo ding hi.\nZomi te in tulaitak gam thumna ah ih tai saan a, Korea mi te bel tu ma kum 50 val kum 60 lai Korea gal lai pek in a tai khin uh ahi hi. Tu in gamdang pan pilna le siamna tuamtuam tawh a gam uh hong zuan kik ta uh a, gam khantona ding nakpitak in nasem uh hi. Korea te in nidang a, abawlsia Japan te mudah tuan loin, dem bawl pawl bawl uh hi.\nTu in khantohna sumbawlna te ah Japan tawh kithuah mah mah a, lam khat ah dem bawl ih zo thawh kik ta uh hi. Kimawlna, innlamna, semiconductor, shipbuilding tembaw bawlna, technology leh adang industries tampi te ah Japan te zo thawh khin ta uh hi. Tua bang cih ciang in kidem gawp ding cih na hi pah lo zaw a, kipawl in khat le khat kizahtakna le kipawlsiamna tawh partnership bawl a amuanhuai veng le paam in ding khawm ta uh hi. Amau gel bek hi loin, Sen te le American te tawh nakpitak in economy bawl sawm uh hi.\nEi Zomi te zongh simleitungah Zomi teng bek cih tawh kiding tang zo peuhmah lo ding hi. Ih dinpih ding amuan huai, ih veng ih paam ding, ih partner ding kua te ahi diam? Kum 100 cin’ khit ciang Zomi te in mi tawh kipawl in parnership ih nei thei nai hiam? Ei teng beek ih kipawl thei ta diam? Mimal khat le khat, group khat le khat, beh khat le khat, khua khat le khua khat ih ki partner thei nai diam? [aban zom lai ding…] Cope Suan Pau\nPrevious: UK Referendum ni khat bek kisamlai – UK Zosuan te mailam ding\nNext: Tulaai Leitung Thuthang tuamtuam Updates June 22, 2016


url: =Global Buanli Family: Tulaai Leitung Thuthang Tuamtuam Updates November 10,2013\nTulaai Leitung Thuthang Tuamtuam Updates November 10,2013\nPhilippine gam Tacloban Khuapi leh Muntuamtuam ah November 08,2013 Ni in Typhoon huihpi in nasia tak in anawkna haang in Inn leh Lo,Mawtaw tampi tak asiat ban ah Mi 10,000 bang si hi ci in Philippine Kumpi te in genkhia uhhi.\nHih misi te leh mici mawh huhding in Philippine gaalkaap atul asim asum a Zan in kipei ziahziah uha, Koici bang in panpih ding cih Philippine Kumpi te abuai mahmah San laitak uh zong ahihi.\nLeitung ah Tukpeeng kipawl Siam mahmah pawipi nih ahi Manchester United leh Arsenal Pawlpi te 11/10/13 Ni in Old Trafford ah kimawl uh a, Manchester te in Goal 1 tawh zogiap uhhi.\nA (62) veina Leitungbup numei meel ngaihbaang Kidemna 11/09/13 Nipan Russia gam Moscow Khuapi ah kibawl a, Miss Venezuela Maria Gabriela Isler in angaihbaangpeen hihna lukhu khukha hi. Hih nungak meel ngaihbaang Kidemna ah gam 86 pan nungak 86 kidem hi a Kawlgam in zong vadem Nong a Final dong kah dep uhhi.


url: =Pope Francis in bang hongpuak? ~ Cin Lian Khai :: ZOMI DAILY\nposted on 2 December 2017 at 9:11 am Lomkholna: Cinliankhai, Myanmar, News\nMawhmaisakna (Forgiveness), Kilemkikna (Reconcialation), leh Kilemna, Daihna, Muanna (Peace) Thupha Hong Puak Pope Francis tung ah lungdamna huai mahmah hi. Khualzin ka theih lak ah Media minthangten billik pen sa ingh. Hongzinna hanga hong puak thuphate ih gam in ih ngah nang manlang tuam mahmah ding hi. Pope ii spokesman Burke in nungkal in CNC te kiang ah peace, forgiveness and reconciliation,” thu puak ding in Pope RUM hawh ding hi cih a genkhit mah bang in Pope in thu agenteh tuathute mah gen pah hi.\nPope in Italy pau in, Leitungbup mipi mai ah Myanmar sung a teng minamten muhtheih leh muhtheihloh liamma nei hi uh teh ci gen hi” -” kiphulakna, kithukkikna pen Jesu lampi hilo hi” ci-in mipite mawh ih kimaisak ding hanthawn hi. CNN\nKhat leh khat duh hawpna leh RUM gam sung a teng minamte kikimlohna, kisimmawhna, Biakna Kideidanna, Human Rights Violation aomna hang a, ih ki lemloh lam a thei Pope in hihbang in gen hi. World News te gelhna ah,\n“RUM mailam pen kilemkikna a om limlim kisam hi, tua kilemna pen khat leh khat ki zahtakna, minam ki deidanlohna tung ah kingah hamtang ding hi. Tua aom theih nang Democracy paizia zahtak tek leh Rule of Law akici zahtak kul ban ah thukhunpi (Constitution) zong mipi hoihnang gelh kisam hi ci hi”.\nKilemna, Daihna, Muana (Peace)\n“RUM Gampen hoih mahmah leh Leisung sumpiang zong tam mahmah hi. Ahihhang ahoih penpente pen Mipite hi. Tua a hoih penpen mipite in bawlsiatna sawtpi thuak khin uh hi. RUM gam in kilemna, daihna Muanna nasepna vuah Politics sang mahmah leh Kha thu tawh sem ding hi uh teh.\nVideo: Pope Francis suprises with his gift to President of Myanmar\nRUM kumpiten kilemnang, daihna muanna a omnang, na hamciamna uh thupi sa mahmah ingh” cin hanthawn hi. Kilemkikna leh Daina muanna aomnang, thuman cihtakna leh Human Rights zahtakna a om mateng, kingah lo ding hi”, ci-in Pope in gen hi ci-in Atlanta, USA a om CNN reporter Joshua Berlinger and Delia Gallagher in gelh hi.\nSenior General Min Aung Hlaing in Biakna kideidanna, minam kideidanna omlo hi ci-in Monday 27/2017 in Pope kiang ah gen hi.\n“Tatmadaw te zong peace aomnang ka hanciam mahmah laitak uh hi. Galkap khempeuh te zong Peace aomnang ahanciam ding uh ahihi ci-in Pope kiang ah gen hi. RUM gam ah minam ki deidanna zong omlo hi cihzong genbeh lai hi.\nMore: Yangon, Kyaikkasan tualpi ah Pope Francis thugenna leh Cardinal Charles Bo Thanksgiving speech\nPapa Pope Francis hong paina hang in Biakna kideidanlohna, Minam Kideidanlohna, Mihinghihna Kizahtaksakna, mawh kimaisakna, Kilemkikna, kilemna, daihna, muanna omta hen.\nQuotation mark ” ” sung a kikoihteng pen Cable News Network leh World News pan ka lak hi.\nPrevious: Indonesia ah Security Force alutnuam numeite Virginity Test kibawlsak sese\nNext: Interview: Khuppi (Doron Band)


url: =Mipi bangci makaih ding ~ Hau Za Cin :: ZOMI DAILY\nposted on 27 March 2016 at 7:00 am Lomkholna: Article, Hauzacin\nBanghangin Lee Kuan Yew in leitunga gam neu cik Singapore pen a kim a pama gam lianzaw te sangin khantohna manlangsak zaw hiam? Banghangin Obama in a kidempih midangte sangin mipi deihsakna tang zaw hiam? Banghangin Martin Luther King Jr in mihing tul tampi lungsim zo in Washington DC ah lampi zuihna nei zuahzuah thei uh hiam?\nAtunga mite in a deihna uh mipi deihna suaksak zo mawk uh hi. A ngimna uh mipi ngimna suaksak zo mawk uh hi. Mipi tamzaw in a deih uh leh a lunggulh uh amau makaihna sungah a lianpen in koih thei zen uh hi.\nMakai lawhcing cih a kigen ciang ama makaihna leh ama pilna siamte sangin mipite a lawpsak siamzia, mipite a lunglutsak siamzia, mipite deihna leh lunggulhna a theihpihzia uh kidawk masa hamtang hi. Tua manin makai siam kici peuhmah in mipi lungsim leh deihna theih masak in nei hamtang uh hi. Amah makaipa deihna himasalo in mipi deih leh lunggulh thupisak penpen uh hi. Nam thum in ensuk leng:\n1. Bangin Mipi Lawpsak Hiam?:\nBangcih leng mipite in makaipa adingin a nuntakna leh hun leh sum leh pai nangawn kham ngamin semsak hiam cih theih masak kisam hi. Bangcih leng mipi in zingsang nangawn sawt ihmu ngamlo in thobaih in makaipa adingin sep ngap uh hiam cih tel masak kisam hi.\nNasepna ah sum tampi a sangte sangin sum tawmzaw a ngahte in nasep hahkatzaw thei hi kici hi. Kumpi nasem khat sangin Pasian nasem khat in ama nasepna ah hahkatzaw thei hi. A khasum uh en leng kumpi nasemte khasum tamzaw hi. Meigong khat in inn lama mite sum tawh cial nei in, pawlkhat sum haulo ka hih manin na hihtheih zahzah in hong huh un ciin cial hi. Kua in nasep hahkatzaw hiam cih nitak nasep khit ciang a et kik uh leh sum thalawhpa sangin sum ngahlo a nasep huhpa in leisek tam ciangzaw hi kici hi.\nMihing in sum ngahna bek sangin tupna khat, ngimna khat, deihna khat tawh na a sep ciangin tam semzaw, hahkatzaw hi cih kimu hi. Tua ahih manin makai khat in mipite lungsim ah bang ngimna, bang deihna, bang tupna om hiam cih thei in a makaih ding kisam hi ci uh hi.\n2. Makaipa Ngimna Bang Hiam cih Mipi Theisak Ding:\nMuhkholhna a nei makai ahih leh mipite kisap leh mipite deihna khenlam ah a hoih a kisam tampi na mukholh ding hi. Tuate mipi in mu ban nailo ahih man in bangci theihsak theih ding cih a gel kul ahi hi. Mipi telsak masalo, theisak masa siamlo in a kalsuanpih leh mipi in makaipa deihna theilo ahih manin cimhuaisa, lusuk huaisa, mawkpai kisa ahih manin makaipa nung zuizo lo uh hi.\nMakaipa in mipi in muban nai kei tah ciin mipi sung pan sum meet bawl bangin meetna ding gelsimna a neih zenzen leh mipi in a theih ciang ‘makaipa in mipi hong meetbawl’ ci ding uh a, lungkia in kuamah in zui nuam nawnlo ding, nungheisan ding uh hi.\nTua ahih manin bang deihna hi a, bang ngimna hi a, bangci kalsuan sawm na hiam cih mipi te na telsak siam mahmah ding kisam hi. I theihsa mah bangin mihing khat leh khat thu kizaksaksawn siamna (communication skills) pen makai a semte peuhmah in a neih pelmawh ahi hi. Tua siamna a neite peuhmah lah makai a sem siamte na hizel hi. Tua manin makai pen sehtawm, teltawm hilo in a nu gilsung pan hong pian cil limlim in makai siam dingsa a hong piang hi kici hi.\n3. Na Tup Na Ngim Mah Sem Ngitnget In\nMakai khat na hih khit nak leh na tup na ngim khat mah a lawhcinna ding, a tangtunna dingin lungkialo a na sep ngitnget ding ahi hi. Nang bek in sem zolo ding na hih manin mipi tawh na sep khop hamtang ding hi a, mipi na lawpsak siam ding kinpi in na neih ding ahi hi. Mipi in telpah kei taleh na ngimna cimtak hetlo, lungkia hetlo in mipi tungah na gengen, na kohkoh, na pulaklak ding ahi hi. A telsiam pah om dinga, a telsiam pahlo om ding hi. A telsiam khempeuh in hong thukimlo dinga, a tello khempeuh in hong niallo ding hi. Tua manin lungkia lo a lungduai taka na deihna, na tupna, na lunggulhna na genpihpih ding ahi hi.\nMipi zol dan tuamtuam om a, a hon a zol ut pawl om a, mimal a zol kul om a, zol kullo a deihna kitel peuh leh hong zui pawl om hi. Ngaihsutna tuampi hanga hong nial zong om thei a, hong langpang khempeuh hong hua, hong do hikhinlo hi. Na tupna a tangtunna dinga hong test, hong kisinsak, na mainawtzo takpi hiam cih hong theinuama hong nungthuappahlo om thei hi. Lungduaina leh cihtakna, lungkiatlohna leh tup leh ngim mangngilhlo a mipi zahtaka kalsuanpih ngitngetna in makaite deihna leh mipite deihna meetna mualsuahpih hi.\nBang pawlpi, bang kipawlna makai na hi hiam cih thupi masalo a, na tup na ngim bang hiam, na tup na ngim mipi tungah kitel takin na pulak thei hiam, na pulak khin hiam; a gah lawh ding mipite nang muhkholh bangin na mukholsak thei hiam, na mukholhsak khin hiam; a mu nailo, a tel nailo a om leh lungduai takin na genpih, na kuppih, na holimpih ngitnget hiam cih makai khat na hih leh na ki et tawntung ding ahi hi. Khatvei nihvei gena mipi hong manloh, hong zuihloh, hong telloh ciang na lungkiatpah, na hehpah, na tawppah leh makai gina, makai nam hilo cihna na hi a, na ut mahmah zong makai siam hingeilo ding na kitel ding ahi hi. Makai cih pen utpong cih tawh kingahlo a, a siam deuh, a pianpih limlim mi omzaw hi. Makai siam khat in makaite langpan khin pahlo a, lamdang, makaihzia dang khat lak thei tawntung uh hi. Kiphatsakna leh kisiamsakna (male ego) tawh sep nam hilo a, pil vilvelna leh mipi – tangpi tangta khualna tawh sep ding nam ahi hi. Makai nam na hih leh itna tak tawh makai in nang meetna dingin makaih siamna zang ngei kei inla, a tamzaw phattuamna ding khual tawntung in. Nungzui nam na hih leh zong muanhuaitak in nungzui in makaite khialhna a om a na theih leh itna tak tawh taihilh ngam in, lampi dang lak, lampi thak lak siam tawntung in.\nPrevious: Zo Kingdom ~ Vum Son\nNext: US gamsung khualzinna pawlkhat – 85


url: =Na Go manphapen nasepna ~ Carey Suante :: ZOMI DAILY\nposted on 26 August 2013 at 8:36 pm Lomkholna: Article, Business, CareySuante\nSum-le-pai thu i kikupna ah a kihello theilo pen go (asset) leh bat (liabilities) ahihi. Asset pen ZoDictionary in “(n) van neih, neih leh lam zuak theih inn, huan, logamte” ci hi. A tom in sum suah theih i gote ahihi. I gensa bang in i innsung leh mimal sum-le-pai zeekna ah a kicing zaw leh a nuam zaw nuntakna i lunggulh leh i septheih nam nih om hi – i sum zatzah khiam ding, ahih kei leh, i sum muhna khangsak ding. Tuni in i sum muhna khan zia ding khat kikum ni. Tu laitak na go manphapen leh lianpen in i sepna (job) ahihi. Bang hang in i sepna i go manpha pen hiam, cih en ni.\nIncrement – ZoDictionary in, sum ngahzah khanna, khasum khanna ci leuleu hi.\nZa Khanna leh Khasum Khanna Bang Ci Ngah Ding\nTup-le-ngim kician nei in: Midangte tawh kiteh ding hilo a, ei-le-ei kiteh ding ahihi. Tu’n sepna nei na hih leh na maban bang hi ding a, koi ciang kalsuan ding na hiam cih ngimna leh tupna nei in. Sepna nei ta’ng ci’n kilungmuang sak, kilungkim bawl kei in. Na tupna leh ngimna zahzah in na za khang in, na khasum leh na nuntakna khangto ding hi. Na managerte leh siate na ngimna, na lungulhna a kilawm leh kituak in theihsak in. Amau zong mi muanhuai leh makai ding a zong tawntung uh ahihi. Na company neite in mi gina leh muanhuai kisam uhi.\nI leitung go manphapen i sepna, a manphazaw leh a thupizaw a i bawl ding, i zat ding pen Pasian deihna tawh zong kituak hi. Talent hong kipiate a zah tampi a khangsak ding leh meetsak ding i tavuan ahihi. Carey Suante\nPrevious: T.C.M ah ciahkik ni ~ Lengtong Pauno\nNext: Interview: Kampu Laizom ~ Video Cameraman & Kungfu Film Star


url: =Lungkhamluatna hangin numei te’n naupaai ding kipelh :: ZOMI DAILY\nLungkhamluatna hangin numei te’n naupaai ding kipelh\nposted on 24 September 2016 at 1:20 pm Lomkholna: Article, Feature, Health, Sawltak\nLungkhamluatna hangin numei te naupaai ding kipelhsak theihi cih mipil thukancian te in muhkhiatna thakkhat nei uhhi. Lungkham nading tawmsemsem leh naupaai theih nading lamet tamsemsem ci uhhi.\nHih thutawh kisai in USA, Kentucky aom University of Louisville pan Researchers Team khatin akankhiat uh ahihi. Hihbang in akankhiatna uh ah pasal tawh aomkhawm numei mi 400 tungtawn in etcikna nei uhhi. Tua numei tepen kum 40 nuaisiah vive ahi uhhi. Hih numei 400 te tungtawn in khasim aninpai zia ciamteh uh a, 20 vei nin aneihkhit ahih keileh nau apaai madong uh cihbang in etcikna leh kancianna anei uh ahihi.\nTuaban ah hih numei teng ii nisim anek adawn, khasim aninpai hun, pasal tawh alupkhop zia, naudalna zangmaw, zu dawnmaw, Caffeine leh zatep te zangmaw cihbang in ciaptehna neisak uhhi. Tuaban ah nisim in lungkhamna Stree Level neimaw, neilo cihzong ciaptehna neisak uhhi. Tua ciaptehna ah 1 pan 4 kikal Scale tawh ciaptehna neisak uh a, 4 pen lungkhamna atampenni cihbang in ciaptehna bawlsak uhhi.\nTuabang in Stress Level leh aciaptehsak uh Record tengtawh numei te khasim ninpaizia te etkakna nei uhhi.\nNumei te naupaai theihhunding Ovulation laitak in alungkhamlua te, Stress Level asanglua te pen lungkhamna aomlo te sangin naupaaitheih nading 40% bang kiamsak cih mukhia uhhi.\nNumei te akum kibatlohna, Body Mass Index kibatlohna, zu dawnzah kibatlohna, pasal tawh omkhopzah kibatlohna cihbangin kibatlohna tuamtuam aom hangin, hih Stress Level mahin naupaai theihnading kisaina omsakzaw veve cihzong Researchers Team te’n mukhia uhhi.\nHih muhkhiatna thaktawh kisai Results akicianzaw in natheihbeh nopleh “Annals Of Epidemiology” te ii Journal sungah ki simbehthei dinghi.\nTua hi a, ta aneitheilo innkuan sungah papi te’n zi te alungnop theihtheih nading in koihdingzong akisam ahihlam hongphawksak phapha hi. ZD Sawltak #zomidaily\nPrevious: Singapore – India vanleng sungah Samsung Phone khat meikhu pusuak in ki patau mahmah ~ ZD\nNext: ZAM Thupuak :: 25 September 2016\nNigeria gammi zi 86 nei in zihau in aminthang mahmahpa sita ~ ZD\nGood Friday Eve Thupuak (Unau Lii-te’ Taangthu) ~ Pu Zokhai\nVondeih Kep Ding – 144 (Dimno’ Pa)\nTulaai Leitung Thuthang Tuamtuam Updates Jan 18,2015\nTonh Thu (10) ~ Awn Za Pau


url: =Tong Luansiam Lia Zozam – 3 ~ Hau Za Cin :: ZOMI DAILY\nposted on 19 August 2011 at 9:57 am Lomkholna: Article, Hauzacin\nTong Luansiam Lia Zozam – 3\nKhualbawi in Zozam laikhak a muh phet in a lungsim ah a lut zawhloh zia leh a ngaihzawhlohna tel pah ahih manin a kimuh kik uh ciangin a lungsim ah om khempeuh kuppih ding ciin a khentat hi. Lamet hetlohpi in nitak tui tawina tuikhuk ah a kimuhvat uh ciang a tui ngak kawm un mite omna pan ki mitsaai ziau in a gei lamah a kiho uh hi.\n“Emaw, Zozam aw, kong laikhak nong thuhkikna ka muh ciang na lungsim ding theisiam pah ing. Na kamsiam manin nong deihlohna a neen a sii in nong genloh hilel a, a lemtheilo hi ciin na saangsiam ing. Tua ahih manin “Sian gawmloh” himai ve ni e maw”\n“U Khualbawi, ka lungsim tawng pan kong ngai phial zongin hong genpah ngamlo ding ka hih manin nang ngaihsutna zong a hithei hi. Kei ngaihsutna ah bel nang sanga mi lungsim theizaw om dinghiam aci hi ing”\n“Na cih ciang….”\n“Ka cih ciang, u Khualbawi a, nang banga ka lungsim hong la om kenteh ka cihna hi”\n“Um kei si’ng e Lia Zozam!”\n“U Khualbawi aw, nang mah bangin kei zong nang kong ngai ngam kei a, ahi zongin nang zong nong ngaihluat ding lah na kideek hi. Kei zongkong ngaihluat ding ka kidek kul kasa hi…”\n“Na cih ciang.,…”\n“Ka cih ciang ka nu leh pa in kei pen tanu sagih lak pan hong tonpih kawikawi uh ka hi a, tun zong ka u te nungak 5 inn ah omlai hi. Tua manin, ken, nang kong ngai zongin ka nu leh pa in nang tawh hong gawm masa lo ding hi. Ka u te omlai hi”\n“Na u te ka hel thei diam leh Zozam. Nang hoih mahmah na hih ciangain na ute zong hoih mahmah ding hi.”\n“Kei a hoihlo pen hizaw ing. Ka ute kei sang golzaw uh hi…”\n“Na ciah uh ciang kong kha diam?”\n“Hong zin mah takpi ve u Khualbawi aw…”\n“Bang paulap ka zong tam aw”\n“Paulap kul kei ei, hong zin ziau lecin hi mai e..”\n“Maizum huai e, tua bang pah ziau… ka lawmte nih zong bangci ngaihsut peuhmah ding ahia… nang hong delh lua dana hong ngaihsun ding uh hi…”\n“Kei bel hong maizumpih ngamlo ding himah cia… ka u te zong maizumpih ngam kei mah niteh…”\n“Hilo, hilo, hilo, tuabanghi peuhmahlo. Nang hong zui pah mawk leng – ka lawmte nih in zong nang hong ngai lua ahih cianga kei hong muangmawh ding ka cihna hi… hong kholhpih nawnlo ding uh hi…”\n“Tua mah e, na lawmte sang kei thupilo zaw ka hih cianga…”\n“Aw haw… kong itna thei lecin maw… na u te zong hong pialo in, nangmah hong kipia ding hive cin…”\n“Kei bel ka u te pasal neih masiah a kaan theilo hi mai ing. Ka kaan zongin ka nu leh pa in hong phal vet kei inteh. Nang zong i ngeina na theihsa hi…. ute kaan ding ki ut hetlo, a hih theih nawn mahmahloh ciang simloh…. ute vaang kiam ahih ciang”\n“Ute vang kiam bel thutuam in, naute zon siamzaw ahih cianga ute ading teng naute in laksak cih zong om thei himah e”\n“Ha ha ha….. kei simloh….”\n“Khaih, i tui dip hunta in, kei adingin nang bel ‘sian gawmloh’ a cihte hi in, ka lungzuanna kaan in sang semsem ding hi. Ka lungzuan ciang ka lungsim ah nang ngaih lungzuan zaicin suut in galkhua hong dondon ning maw. Khuado Pawi na zang nuam un aw..”\n“U Khualbawi aw, no zong na zang nuam un aw… kei zong nang hong nial hilo hi ing ciin hong theisiam in. Ka u te omlo hileh kei zong nang kong nolhpah theihna ding om tuanlo a, ahi zongin ka ute vaang la in ka kaan teta ding a ut masa lo hi zaw ing…”\n“Tong luansiam Lia Zozam himawk cia… ngaih Zozam aw…”\n“Lungmawl lianu’n na vang ngaiin lambang hong khenglah leng kilawm u Khualbawi aw…”\n“Na vang ngaiin hih la na awiawi mai vang maw tongluan siam Lia Zozam aw….”\nSian gawmloh ~ Sen Nu (Laphuak: Kam Seen)\nPrevious: Tong Luansiam Lia Zozam – 2 ~ Hau Za Cin\nNext: Tong Luansiam Lia Zozam – 4 ~ Hau Za Cin\nTulaai Leitung Thuthang Tuamtuam Updates October 8, 2015


url: =Zomite’ Business as usual – Angsung kikhualna :: ZOMI DAILY\nZomite’ Business as usual – Angsung kikhualna\nposted on 17 August 2018 at 9:17 am Lomkholna: Article, Nantalsuan\nDenzel Washington a kici Hollyhood kineihsiampa in, eilehei ih kikhual (selfish) takpi leh piakkhiatna pan-in a kingah lungkimna mah nuampen na ci hi. Christian te laisiangtho in zong, “Piakkhiatna in ngahna sang hoihzaw” ci-in hong hilh hi.\nLungsimtakpi piakhia-in sempeuh leeng, lungkim phadiak aa, zawhlah ding tawmmahmah kici hi. Tua siksan in, mangkaang te’n zong “Na sepnoptakpi mah hiam?” ci-in, mite lungsimkal hamtang theise uh hi.\nLeitung-mihingte’ phattuamna-ding bawlnop-sepnopna lungsim (mindset) tawh ih kipatnak leh sum in hong nungzuih bekhilo, itna taw-phah lungnopna taktak in, hong nungzuih lel a hi hi.\nTua lungnopna thupha-thuthuuk a theikha Microsoft – Bill Gate aa kipan, Facebook neipa leh leitung sumhau tampitakte-in midang te phattuam nading lunggulhna tawh a neihsa-uh a langpan a tungsiah piakding in kamciam piakhinta uh hi. UK gammi sumbawl minthang Richard Branson in tulai sumlehpaai-bawlna ah kiimlehpaam-singkunglopa leh mihingte’ phattuamna apiangsak piakkhiatna a bulphuh hileh, cih deihsakna tawh”Screw Business as usual” cih, laibu khat na-at khia hi.\nChristian thu ih theihma pek-pan, luangkhamliang zahdong in, a ki-it phadiakte ih hi-uh hi. Kinek ngaih-in, neihsa, khawhsa leh khawisa a limpenmah a kipianuamte ih hi-uh hi. Ahinglaite genloh a sisate nangawn sawtvei pipi kikoih ki-ompih lai-aa, hanbuuk na-ngawn-ah an-puak minam te kihizen cih ngaihsun-kha leeng, tuazah itna-liannei minamte ci-in khuasikmul bang a tholiang hi. Zindo,leengla do zong a siam, a thusiamnuam ngiat minam ih hihi. Mite aa ding sepnopna, piakkhiatnopna pen itna-pan hong luangkhia gamtat-kalsuanna ahihi.\nPu Zo suan a kicinuam phadiak eimite zong tuhunbek hilo-in, nidang pekpan-in, sumbawlpaaibawlna-ah a mazang phadiak te ih hi uh hi. Sumlehpaai zonna pen ih pilsinna leh omna khualehtui dungzui a hizong, Pasianbawlsa mihing te’ a huhleh noptuamna a pia nasepna a hihnak leh picing zaw hamtang ding cih-, manghilhloh dingthu a hihi. PulehPa khangpa’n a kiluahto ngeina-hoih nei leh a zui eibang minamte’ aading-in, a haksathu a hikei hi.\nPulehpa khekhaapmah zui-in ihbat-tantan in midang te khual in ahuhnuam lungsim siangthonei minam ih hihi. Tua hi-a, koikoi tung-in hileng mite-phattuam nading a semnuamden minam kihiding in kadeihbawl hi. Ih kampau-awsuah leh tenna munlehmual hang-in bangmah lunghei ding omlo hi.\nPasian minam a kici phadiak Jew te zong minam 12 bang ki-ci aa, a omna peuhvuah piicing thei mahmah uh cih kithei tek hi. Kampau-awsuah tawh buaillualo uh hi. Koimun koimual tung taleng, taanghlai-in Sihzang, Teizang, Dim, Khuano, Losau, vaiphei .. cihbang in simlehmaal/zo ah a tengte pen tu-in, Kawlgam, India leh Bangladesh ciangbek hilo leitungveel-in ki tualtel kuankuanta hi. Tua hia-aa, Kawlgam-Zo/mi, Indian-Zo/mi, American-Zo/mi, Australian Zo/mi, Europe- Zo/mi, Scandinavian- Zo/mi cih bang in unaukhat veve leitung muntuam ah ih teengta hi. Zomi-English awkaih nangawn zong hong kibang nawnlo ding hita lel hi. Pianpih minam sisan(DNA)bek a kibang lai bek ding hi.\nBangbang thupiang aa, kua-kumpi khutnuai ah omta leeng, Ih Zomi DNA a hi “itna tawh piakkhiatna kitatsat lo-in nuntasak tawntung peuh leeng” ei-aa ding in a kisehsa gam leh lei ngahkikbek hilo, lungnopna taktak a nei minam te ih hi peelmawh ding hi.\nTu-ma ciangciang, Chin state sung veve ah zong, a diakdiak in Pasian nasepna tungtawn a hizong, saklam te-in khanglamte (Taungpai) ah thupha hawm in kipai zaw hi. Tuabek hilo, Kawlgam sung na ngawn ah zong kileng ziahziah ta a hihi. Tuabang nasephoih sepna pen ei aa ding “Business as usual” a hihsuak ding lungggulh huaihi.\nIh theihkim ciat, France Labour Corps (kuancik kuan) kamciam, Panglong thukimna, tuhun Kawlgam-Chin State kumpi nasepnate’ enpak leeng, ei aa ding a lawp-huailua a om kei hi.\nIh siampen a hikei zong, a tamzaw in sinlai ah ih paaiden khat – “Zomite’ Business As Usual”a hi’ Mite’phattuamna apia seplehbawl-nopna Pupa-gamh lungsim(mindset) hoih kiplet-khahsuahlo in, lungnopna taktak hong pia taktak ih”Angsung Khual” tawntung ni e. Nantal’suan\nPrevious: Kuala Lumpur khuasung ah ataisimsawm Bus khatin mawtaw 8 phukha, mi 4 liam\nNext: Vondeih Kep Ding – 150 (Dimno’ Pa)\nMalaysia Ampang Hospital mai ah mihon 80 bang kitawng in buaigawp\nKelpi ~ Hau Za Cin


url: =China ah nupi khat mawtaw buksungah Second 30 zong ziakialo in nausuakzia ~ ZD :: ZOMI DAILY\nposted on 13 March 2017 at 2:20 pm Lomkholna: China, News, Sawltak, World\nEastern China ah nupi agaikhah mahmah apuak kiukeukhat Motor Garage sungah lutsukziau in Second 30 zong ziakailo in pusuahkhiakik in mangcip dildelziau cih CCTV pan ki mukhia cihi. Tua nupinu pen mawtaw koihna buksung ah Second 30 zong ziakailo in, nau avasuakziau hi a, asuahkhit ciangin anaungek zong nusiaziau in ami mangcipziau cih South China Morning Post in genkhia hi.\nSaturday ni zingsanglam 8am hunpawlin nasemkhat in Motor Garage sungah amuhkhiat ciangin aki theikhia ahihi.\nTua amupa ii genna ah tua naupangno kamuh ciangin amaiteng dupta cihi. Naungek pen kapseselo in, ahi zongin ageikim tengah sisan omkawikawi ahih manin, hih naungek asuakcil hiding cih katheih ciangin kalung himawh mahmah cihi.\nNaungek suakcillian mungeilo ahih manin, naungek pen neusalua in lunghimawh mahmah hi. Tuaciangin nasemdang tetawh tua naungek pen puanza sungah tuun uh a, Ambulance te sampah uhhi.\nHih thupiangteng CCTV Footage panin a etkik uhciangin nupi agaikhah mahmah, puan Yellow Coat asilhkhat mawtaw bukmaiteng ah kipeikeei in, asungah luttheisam hi.\nTuakhit ciangin abombi suahkhia in, kal kasuk in Second 30 zong ziakailo in nau asuakkhia hiziau hi.\nNaungek apusuahkhit phetin abombi tengkik saisai in, bangmah acivetlo dankhatin pusuak khiakik vilvelziau hi.\nAhi zongin naungek anutsiatna gei ah Handbag leh amah ii ID (Identity Card), sumbawm cihte nusiatkha hi.\nNaungek pen zato kipuakpah a, khuadamsalua in thuaklah dektak ci a, tualo bangmah liamna natna omlo cidam hi ci’n Hospital te’n genkhia uhhi.\nHangzhou Police te genkhiatna ah tua nupinu pen asawtlo in ata kankikding in kilehkik ahih manin, Police te’n hihpen naupang nusia, naupang kipai hilo hi ci’n ciamteh uhhi.\nTua nupinu in Hangzhou Police te tungah agenna ah nausuah dingin tunkeei ahih manin cihnading theilo in Motor Garage sungah asuak kahi ciziau hi. Tuakhit ciangin bangcihding cih theilo in naungek tawmvei anusiapak kahi ci’n genkhia hi.\nAsawtlo in naungek asuahna munah apaikik ciangin naungek pen Ambulance tawh zato nakipuak khinta hi. Nupinu naungek anutsiat leh alakkik kikal bangtanvei ziakai cihbel kigelh nawnlo hi.\nRelated: China ah lungkia mite ading sih kineih khemna “Grave Classroom” kihong ~ ZD\nNausuah danzong atuamtuam hihtuak ei, suah hamsa asalua te lah sihlawh liang uh. ZD Sawltak #zomidaily\nPrevious: New Zealand ah huihpi guahpi nasia mahmah in, Electric mei siacip ~ ZD\nNext: Malaysia gamsung ah IS migilo tetawh akizom mi 7 kimatbeh leuleu ~ ZD


url: =Covid hunsung kikep danding pawlkhat ~ Dr. Mangsan :: ZOMI DAILY\nposted on 2 July 2021 at 1:20 pm Lomkholna: Covid, Mangsan, News, Zomi\nMedical lampan lawmte in kidop kikep danding pawlkhat kisam om lai ahih man in hih anuai aa te gen leng hoih ding hi cihna tawh hong gen hi ing.\nCovid positive ihih lian loh hang huih khamzolo aa Oxygen kisam khat hong om tak ciang…….\ncina kem ding 2 leh 3 hoihtak ki seh sitset in ahih theihlai teng tua cina kemte koi mah pusuak khia nawnlo in lupna khan ah om suak ding.\nhuih khamlohna tawh hong nusia khat aom aa leh zong tua cina kemte Self Quarantine dan in ah koi mah pusuak khialo aa tawlkhat kikep phot ding\nLuanghawm tawh kisai zong i it penpen i ngaih penpen hi mah ding hi. Ahi zong hunhoih lai bang in luanghawm kawi ngeungeu aa ki kah theih hong om nawnlo phot ding hi.\n*Hih pen ken zong haksa kasak mahmah khat hi aa ka pa luanghawm kawi ngeungau aa ka lungkim dong akapkap khat ka hih man in tulaitak aa hong nusia te innkuan pihte akhasiat dan ding uh ka telpih mahmah hi.\nBang bang ahi zong ami taktak pen ahu asan tawpna lian in Topa kiang ah alengto vingveng ziau ahih man in luanghawm pen leitawh akibawl milim khat bek hita mai hi.\nBek thamlo in hih virus tawh hong nusia luanghawm pen luanghawm mawkmawk zong hilo aa Covid virus tampi in a suksiat pumpi himawk ahih man in naak lauhuai mahmah hi.\nTua luanghawm in ama tung aa natna dan lian mah ei leh midang tampi tak tung ah hong piangsak thei hi cihpen khasia mahmah tamah leng i ngaihsut loh aphamawh thu hita hi.\nA luanghawm pen mi tampi tak athatlum Virus tawh kidim hi cihthu pen anusiat innkuan pih te aa ding in ngaihsut hak mahmah kha mah ding hi.\nAhi zong midang te hih bang gimna tawh asih ding uh deihsak hetlo i hih man in luanghawm pen virus tampi omhi cih i လက်ခံ loh phamawh ding hi.\nong huh ding teng in PPE tawh kituam sitset in a luanghawm zong plastic 2 Layers tawh tuampah ding\npi guk (6 Feet)sung peuhmah kuaman naih lo ding.\nWHO te guidelines bang in zuih ding teng i zuih ding.\nci in hihteng atom in hong genkhia hi ung. Atawpna ah tha kongpiak nop in…. Hih natna gilo angah u leh nau te aw lungkia peuhmah kei un thusia tampi aom hang in hih natna pan adamkik tamzaw pekpek hi. Asi atam tawh aki bat hang adam kik tam zaw thamtham hi ci in kong hanthawn nuam hi. I zekaai luat ma in Topa khephung va zuan ngiat ding hihang. Topa in damna hong pia kik ding hi. Lungdam.\nMore: COVID ka kantan zia – Lungsim cidamna muhzia pan\nLungkia peuhmah kei un u leh nau aw. Asi te thu bek izak hi aa a damkik te thu i za kei hi. Bang hanghiam cih leh adam kik tamlua mahmah ahih man in aki gen zo lo ahihi. Mitampi tak damkik khin zo uh hi.\nTopa aa ding kimanna i neih lai ding naak aaleh Topa in hong damsak ding in ka um ngiat hi. Tua ahih man in ” Hih natna pan Topa’n hongdamsak ngeingei aa leh Ama aa ding bek in ka nungta ding hi ” ci in ki ap ding hi hang. I ki ap nading in zong hunhoihpen hipah hi.\nThugenna pawi Crusade cihte sang in ki ap hun ding ahoih zawtham ahihi. Lungsim ki tamzan takpi tawh ki ap ding ihih man in Topa in hong sang lo in om hetlo ding hi. Topa aa ding nuntakna kan aa thupi zaw vantung leitung ah khatzong omlo hi. Topa in hong zat theih ding naak aa leh DAMNA hong pia ding hi. Amen Dr. Mang San\nPrevious: Covid hangin innkuan pihte in hong nutsiat khitteh ~ Cing Van Kim\nNext: Kial nawn lo ding na hihna lim ~ Evan. Suangh Dal


url: =Kawltangmai ciindan (Watermelon) ~ AS Thangbawk :: ZOMI DAILY\nposted on 14 August 2018 at 9:50 pm Lomkholna: Education, Health, News, Thangbawk\nKawltangmai pen a neulai tuamkep (piu) phot leng hoih pen hi. Plastic sungah lei koih ding hi. Tua a lei dingpen leihoih bung 5, bawng ek bung 1, buhvai bung 3 la ding hi. Tuateng hoihtak hel dikdek ding hi. Tua leihoihteng helkhitciangin plastic ip sungah koih ding hi. Kawltangmai mu pen nai 4 sung tuisungah diah phot ding hi. Tua khit ciangin plastic ip sungah kawltangmai tangh koih ding hi.\nPlastic ip sungah a kikoihzawh ni 7 ciangin ki suanthei ta hi. Leitangh acre 1 sungah kung 1600 bang tathei hi. Hih kawltangmai pen a kungkihalna pi 3-4 leh a gual kihalna pi 8 in tuh ding hi. Khuakkhat sungah tang 8-10 tuh ding hi. Khaici te leisungah letmat 1 (1”) a thuk in phum ding hi.\nLopa leh kiak te siangsak ding hi. Ek lei a deihmahmah ankungnam a hihmanin bawltawm ek lei te leh bawngek te tampi piak ding kisam hi. Khaici tuhma in a leisungah koihkholhsak thei leng hoih pen hi.\nNitang hoihtak a ngahna mun, leihoihna mun, leisungah tui a kivunglona mun ah hoih hi. Khualum deih a khuavotlua thuakzolo hi. Zogam ah i ciin sawmleh phalbi hunma in laktheih dingin ciinding kisam hi. Leitangh thukna alna 6-6.8ph kikal ah hoih penpen hi.\nHih water melon pen namkhen 1200 bang om hi. A namzui in a pumgihna pound 2-5 ciangbang phathei hi. Khualumna tawh kizui in khaici i tuhzawh ni 70-90 sungin lakhun ta hi.\nA lawhhun ciangin a gahna guino hong keu ding hi. A pumtunglam a engmel pan in a naipak mel pian in hong kikhel ding hi. Damtak bengleng hong nging ding hi. Tuaciangin lakhunta cih kithei hi.\nNatna le lungno\nA teh a ne lungno pawlkhat om hi. A pak te zongh hong neksak thei hi. Tua lungno te na muhnak leh that lum pahpah lel in. Bawltawm zatui te leh meikhu tui te zangh lecin zongh kizo mahmah lel hi. Natna a hihleh a tehtungah powder bangin a kang a malmal in omthei hi. Tuinel lua leh piangthei diak hi. Tuapen tuitampiakluat loh ding hiziau hi.\nAhizongin a tehtungah tui a tulo dingin tuipiak dingpen haksa mahmah ding hi. Tua a hihmanin tui i piakciangin zingsanglam in piakding kisam hi. Tuahileh sunkal in a tehte keukik man hi.\nWater melon nekna le cidamna\nHih water melon sungah Vitamin C dat tampi kihel hi. Water Melon nekna in sikhum, zunkhum natna kiamsak thei hi. Water melon sungah tui 94% bang om hi. Water melon i nek leh pumpi sungah a kisam tui dat zong a kingah hipah hi.\nWater melon in pumpi gihna hong kiamtuam sak hi. Thauluatna hong kiamsak thei hi. Water melon sungah Potassium dat zong om hi. Tua dat in ngaihsutna leh khuaknasepna te hong huh mahmah hi.\nNgaihsutna siangtheilo in lungzingin a omte in water melon tui haikhat bang dawnleh lungvakpah thei hi. Water melon in gilpi nasepna zong huh hi. Gilsungah i nek an te thahatna a suahpah nadingin huh hi. Kal nasepna ah thupitak in huh hi. Pumpi nosuahna leh lungsim nosuahna hong ngahsak hi. A hoihna tampi om lakpan in tawm bek a at i hihi. Tua hiaa hih water melon pen ciin huai hi. Sumtawh lei in nek huai mahmah hi. AS Thangbawk\nPrevious: Innkuan nupakaal leh bawlung kimawl te (Teamwork)\nNext: Italy gamsung aom Highway lei golpikhat kicim in mi tampi si


url: =Tuni Pasian Kammal (March 21, 2018) :: ZOMI DAILY\nTuni Pasian Kammal (March 21, 2018)\nposted on 22 March 2018 at 7:40 am UTC+8 Lomkholna: Biakna, Kammal, News\nAhih hangin gulpi in numei kiangah, “Na si taktak kei ding uh hi.”(Piancilna 3:4, TDB)\n1) Tangtawnga kipanin Satan nasep pen Pasian langpan ding ahi hi. Pasian langpangpa ahih manin Pasian cihloh peuhpeuh cise hi. Pasian in “Na si ding uh hi” a cih kim lai, Satan in “Na si kei ding uh hi” cihna tawh Pasian lehpanin a mite na khem hi.\n2) Khat veivei ciangin mi masa Adam le Eve-te i et ciangin banghang gulpi khemsain na gamta lawmlawm uh hiam i ci kha ding hi. Pasian langpangpa Satan in mi masa Adam le Eve-te bek a khem hiloin tuni dongin nang-le-kei hong khem den lai hi.\n3) Pasian langpan Satan hong khemna nam thum:\na) Zaakna pan hong khem hi. Pasian kammal zaak ding sang thu dang hong lunggulh sak zaw hi.\nb) Muhna tawh zong hong khem hi. Biakpiak kikhopna sang TV et ding khawng hong utsak zawin, i muhna pan khialhna hong tun thei thu tampi om hi.\nc) Nek-le-dawn tawh hong khem hi. Nekna,?dawnna pan Satan in hong khemin hih themcik khat tawh bang mah ci zo kei niteh hong cisak denin zongsatna le sihna dong hong tunthei na tampi om hi. Mawhna sung hong tun mi masa Adam le Eve-te mawhsak kei in. Nang zong Satan in hong khemkhem lai hi. Ki dawm in. Pasian kiang zuan meng in. Amen.\nPrevious: Myanmar President asemlaitak ahi U Htin Kyaw apanmun pan khawlta


url: =Leitung gam 53 in Nuclear vai Kikupna Nei\nTZN: Leitung ah akibuaipih tawn tung ah galvan lauhuai (Nuclear) dalna lam tawh kisai kikupna ( 2012 Seoul Nucelar Security Summit ) Meeting pen abeisa March 26-28, 2012 sung teng S.Korea gam Seoul khuapi ah holimna nei uh a, leitung gam lian 53 pan kumpite kihelthei kim uh cih kiza hi. Tua thukikupna ah adiakdiak in N. Korea in Rocket Thautang kithuah nuclear thautangpi khat akhahkhiat sawmna vai le Iran in Nuclear Bomb abawlna thute khaktan ding vai kikuppi in nei uh a, Nuclear hiamgam vante hah bawl nawn lohna ding tawh kisai nasiatak kikupna nei uh hi.\nN.Korea in Nuclear abawlnate uh hiamgam lam kaltel pawl (IAEA) in a sittheihna ding phalna apiakna ding kikupna nei uh a, gam tuamtuam tawh akigalneih sawmnate uh akhawlna ding thute uh zong nasiatak kikupna nei uh hi. Tua bang a N.Korea in galvan lauhuai (Nuclear) abawlsawmna le a kizoppih ding Sen (China)te tawh kizopna a kipelhna thute US President Obama in gen hi. Tua banah Sen kumpi Ho Chin Tawng in zong N.Korea hiamgam bawlna thu a thukimpih lohna thu khauhtak gen hi. Ahi zongin N.Korea in Nuclaer thautang a khahkhiat zelna uh tawh kisai khawllo in khahkhiat zel ding gen uh a, Tua bang a khahkhiat leh S.Korea in kapkhiat sak pahpah dingin dawng kik hi.\nIran Nuclear vai tawh kisai leuleu ah Palai sawl a khamna tawh tuni dong piang thei lo ahihna thu US President Obama in pulak hi. Tua bang a UN le US in palai sawl a khamna le khawlsakna a genna uh dawnna neih hunta ahihna pulak hi. Tua manin Iran nuclaer tawh kisai-in, UN Security Council ah Vito thunei gam 5 te le Germany in palai zangh in a kham dennate uh US Preisdent Obama le China President Ho Chin Taung in thukimpih ahihna gen uh hi.\nUS President Obama in bel US in galvan lauhuai (Nuclear) akipan abawlna le azatnate pan tampi khiam ding in kamciam pulak hi. Tua bek tham loin, hih Nuclaer thautang lauhuaite pen leitung ah hiamgam nasem Al-Qeadate khut sung atun lohna ding leitung gam khempeuh in limtak kham ciat dingin Obama in gen hi. US in nuclaer thautang 1500 val le a lubawk 5000 kim aneihna thu le a mau neih ding zah sang tamzaw nei uh ahihna zong genkhia hi.\nTZN: Source: AFP\n9/6/2016 04:42:06 am


url: =Thuthak Tomkimcing 27 July 2014 :: ZOMI DAILY\nposted on 28 July 2014 at 12:04 am Lomkholna: Hauthang, Myanmar, News, World, Zomi\nA. The New Light of Myanmar thuthang laihawm bawl set athak.\nThe New light of Myanmar thuthang bawlna set athak khat Japan pan vaikhak in Myanmar khuapi Yangon tungta hi. 2014 Aug 31 ni dong aminlui tawh hawm khia laiding uh hi. 2014 September 1 pan kipan in Global min behlap in The Global New Light of Myanmar tawh leitungbup ah hawm khiat kipan ding uh hi. Japan pan in H.E. Mr. Tateshi Higuchi leh alawm teng leh Global Direct Link Company pan in thunei teng kihel in Set thak honna 2014 July 26, 9am hun in Yangon Bahan myone ah nei uh hi.\nB. India tawh vannam atuamtuam kizopna lampi No..4 na kihong ding.\nMyanmar India kizop na Lido lampi, Tamu, Rikhua dar, te ban ah Zogam (Chin state) Simh lam Paletwa khuapi pan taikawk 112 agamla India tawh gamgi Meikwa leh Zochachuah kizopna ah kipuahpha ding cih kiza hi. Nasem ding In Max Myanmar Company leh Indian Railway Construction Company Limited kipawl in sem ding uh a, nasep na sum Rupees 570,000,000/- zeek khia ding uh hi. Mizoram lam Zochachhuah khua ah Zorinpui Land Custom Station lamding in India in gel na nei uhi. Hih kizo leh Paletwa pan in India in tuisung anpiang nam te nuamtak neekliim ta ding uh hi.\nC. Kawlgam Lapi sanglai sinna ah sinsak nawnlo ding.\n2014-2015 Myanmar siamsin hunpan kipan in adawl nuainung siamsin na kibawl puahphat na sung pan in Myanmar gambup lapi leh laimal te siamsinna ah kisin nawn loding in hep khiana nei uh hi. Lakam leh Laimal zong laihsuk laihto na a omna hang zong ahihi. Lapi pen Mualmi te deihna kammal leh gambup huam ding in Bama in lai aneihna tungtawn in asin thei ahihi.\nD. Myanmar gam khuak kipeizia liimlang.\nMyanmar gamsung ah ki ukzia tawh kipawl in azung aguipi ah Democracy, Federal, huih in anawk ziahziah hun ahihi. Tua mun ah 436 thukhun bawl ding Puah ding vai, Democracy vai, Federal vai ban ah’ Census pingpei, Third wave vai, Biakna vai in thukhun tuamtuam vai, Vaimi leh Kawl biakna vai tawh mipi ngaihsutna kipei sak zuahzuah hun ahihi. Tua mun ah Ei phattuam na aomlo peuh leh nam keekee kikhenzaak nopna gu kibuakna athei mipil tam om ahih hang in, Hih nam keekee in hong ki khenzaak nopna ah amaltel lote zong nasia akisak mahmah hun ahihi. Kawl kumpi in Census vai in akhemol te muamkhum amuk ah nuh in abil ah ho khiankhian hun ahihi. Myanmar politic ki nawikaih bawl sak niknek ah ki koih lelel hi. NCCT cih zong galkap nei tek uh ahihhang in ahun bei toto ding Kawlgian san, thu kimop na in pingpei ding uh hi cih mipi in uh hi.\nPrevious: New Zealand gam aom alamdang mahmah “Champagne Pool” ~ ZD\nNext: Florida ah vanlengkhat kia, papi khatsi, atanu liam\nMyanmar Refugee khatin Australia Bank khat meitawh hal, mi 26 liam ~ ZD\n2020 kiteelpi ah Zomi mipite kidophuai thute ~ Zam Thuam\nKhangno leh cidamna ~ Khangno Kahlei\nUS, Texas ah mawtaw nih kimai phutkha, mi 12 si in 3 liam ~ ZD\nMawtaw kibungh vai (Yangon – Kalay)


url: =Topa Jesuh Ong Paikik Ding :: ZOMI DAILY\nposted on 25 December 2014 at 10:15 am Lomkholna: Article, SuanghDal\nTopa Jesuh Ong Paikik Ding (James 5: 7- 12)\nThe important of the Lord’s return\nPaikik ding cih ciangin a kisai lopi mi khat ong paikik ding cihna hi loin kisai lua kisa-in vantung leitung a piangsak Pa ong paikik ding cihna hi.\nHih thu tawh kisai thawhkikna pan ih pan ding hi. Sihna in len zo loin a thokik Jesuh Khrih in vantungah a kah toh ma-in nungzuite’ kiangah ahong paikik nading thu na lim gen mahmah hi. Thawhkikna om kei leh Christian upna (faith) a mawkna ahih mah bangin, Jesuh ong paikik lo ding hi leh Christian lametna (hope) a mawkna hi ding hi.\nJesuh Khrih pen leitung tawh kisai in ong pai kik loh phamawh hi. Leitung pen bangzahta in a lum hangin Jesuh ong paikik masiah kangtum cih bang om lo ding hi. Nuclear- atomic bomb tawh leitung bei lo ding hi. Huihpi guahpi, zinling, meimual puakkhapnate hangin leitung hun bei lo ding hi. Galpi khatna, nihna, thumna tawh leitung hun bei lo ding hi. Nalamdang thulamdang tuamtuam a pian hangin leitung hun bei lo ding hi. Hihte pen mawhna hangin a piangpiang hi a, tuhun ciangdong Pasian’ bawlsa khempeuh nupi nausuak ding bangin na sa-in a tauna uh ih thei hi. Pasian’ bawlsa nate bek hilo a, Pasian’ hong piak Kha Siangtho maleep a ngah eite mahmah nangawn in zong, Pasian in ama tate in hong bawlin ih buppi in ahong suahtak sak ding ih ngak kawmin thumin tau in ih om hi (Rom. 8: 22). Hih hun nunung ah leitung hun bei nading pen Jesuh ong paikik Ni tawh bei bek ding hi. Leitung a sawp siang masakin tui tawh sawp siang hi. A nihveina ah mei tawh sawp siang ding ci hi. Tui tawh a sawp siang khit zawh ciangin khang thak hong piang hi. Mei tawh sawp siang khit ciangin bel van thak le leithak, vantung gam ih cihcih pen ong piang ta ding hi (Romans. 8: 19-21; 2 Pet. 3: 10 – 13).\nThu-ummo Lawkite thukhen dingin ong pai ding hi (2Thess. 1: 7-10; Matt. 15: 31-32). Topa Jesuh ong paikikna pen thu-umlo mite thukhenna thuak sak ding le thu-ummite lakhia in ahong pai ding hi a, leitung thak vanthak pumpi thak le kha thak (a thokik pumpi le nuntakna thak) ong guan ding ahi hi. Nang le kei ih sih khit hangin Jesuh ong paikik ding thu kikhel lo ding hi. Laphuak pa in “Topa cik ciang ong pai ding hiam? Ka sih khit hi zaw diam? Vankim lai ah ka dawn zaw diam? Bangmah kei-in thei keng” na ci hi. TDM 185. Ih sih ciangin ih leitung hun a bei hi pahpah cih thu pen lamet neih loh vai, upna kiciat loh vai, uppa theih loh vai, uplah muan lah vai, thutak gen loh vai, cihmawh thugen vai hi a, Christian thu-ummite in tua bang gamtat kampaute kidop huai mahmah ta hi. Ih sih ciangin eimau hun zong a bei hi nai lo a, sihna a tuak hi pan hi hang. Pawlkhatte in sih khitteh bangmah kiphawk lo ding sa hi. Jesuh Khrih lo tawh na sih leh na sih phet in nakpi takin khua na phawk saan zaw lai ding hi. Ih sih ciangin eimau leitung hun a bei ahih tei hangin leitung hun taktak pen Jesuh’ ong pai ciang bekin bei pan ding hi. Bangthu lamdang piangta leh bang lauhuaina kigen ta leh eite pen Khrih ong paikik ding ngaka, lungmuang taka om thei dingte ih hih kul hi. Thusia lasia a lauhuai thupiangte in ih Topa’ ong paikik ding nai ta ahihna a kician sak thute ih beka, eite’ adingin khamuan nading hi zaw kan lai hi.\nVai tampi lakah Topa’ ong paikik nading thu pen Christiante vai tawh kisai hi pi pen ding hi. Christiante a langpang a bawlsia khempeuh kisusia ta ding hi (2Thess. 2: 8). Tua ni ciangin thu-ummite innkuan khat suak taktak ta ding uh hi (1 Thess. 4: 18). Minam vai tawh buaina om nawn lo ding hi. Tua ni ciangin naingngaanzi suangdalkigen nawn lo ding hi. Tua ni ciangin tulai taka ih leitung innkuan pihte tawh ih kimansuah loh ding thupi penpen hi. Tua ni ciangin kuateng innkuan taktak ih hiam cih thu hong kilang ding hi. Tua ni ciangin kua teng kua teng Zion mual ah na kinil uh? Pu Cil tawh, Nantal tawh, Neino tawh kinil ung e” a cih bangin ih mite a kim ding hiam? Tua ni pen thu-ummite kihotkhiat tawpna hun hi ding hi (Heb. 9: 28; 1 Cor. 15: 51-52; Phil. 3: 20-21). Ong pai ma sak lai-in Jesuh in lohkikna (atonement) tawh kisai a kisam tangmi nasep khempeuh hong sep sak khin hi. A tuah sia hi mawkmawk lo hi. Tua bang thuak ding mah in a hong pai ngam ahih leh, a nihveina pen ong pai kik lua mahmah ding hi cih thu kician mahmah zaw kanlai hi. Hih Khrih ong paikik nading thu in eite’ lametna le hehnepna lian pen ahi hi (John 14: 1-14; 1 Thess. 4: 10).\nKhrih hangin ih lamet thu pen hih ih leitung nuntak sung thu bek hi takpi leh leitung midang khempeuhte sangin a hehpihhuai zaw ih hi ding hi. (1 Cor. 15: 19).\nPrevious: Lungsim picinna Maturity (Part 2)\nNext: Lamdang Si DVD Album Trailer


url: =Malaysia Khuahun (May 30, 2018) :: ZOMI DAILY\nposted on 1 June 2018 at 7:35 am Lomkholna: Dalsianhung, Malaysia, News, Zomi\nZAM leh ZRC laihawmte a simzel ten tel ding hihang. A sim denden khollo pawlkhat in i telnaikei khak leh ci-in tawmkhat hong suahkhia nuam ing.\n1. Banghangin Zomi hizahtak Malay kipai mawk hiam?\nI gamah nasep ding omlo, a om sunsun lah sep thaman tawh kituaklo ahih manin nektawm zong ngiat dinga aki pai ahi hi. Pawlkhatte leuleu a innkuanbup un gam thumna lamenin hong lal uh hi.\n2. Malaysia ah Zomi hizah bangci khuasak uh?\nMalaysia gamah UNHCR om ahih manin UN pangbelin Zomi a tulsawm lomte nektawm zongin ki khuasa hi. Gam thumna a tungkhin zong tampi om a, a lamen zong omlai in, nektawm zong ngiat zong tampi mah ki-om lai hi.\n3. Kumpi leh UNHCR in hong vankim uh hiam?\nUNHCR maitang a zahtak manin kumpi in UNHCR status neiteng suakta takin omkhuan hong pia hi. Ahi zongin UNHCR status neilote pen ‘guuk om’ ci in hong ciamteh uh hi.\n4. Mat le hen koibang dan ahia leh?\nUNHCR leh permit neite pen hong man nuam samlo uh hi. Ahi zongin suspect leh complaint a om khak leh man uh a, thu sitin thu om bangin thu bawl thei veve uh hi. Kumpi thukhun tawh aki tuaklote man veve uh hi.\nUN leh permit neilote bel palik ten a muh nak uh leh manlo cih peuhmah omlo hi. Pawlkhatte sum pia in lemtang thei a, pawlkhat pen sum tawh lemtang sak lo uh hi. Immigration ten hong mat khak lehbel sumpiak tawh lem nawnlo hi.\n5. Lock up, thong leh camp i cihte koibangin kilamdang?\nMat le hen i tuahcil in lock up ah ni 14 sungbang hong khumcip phot uh a, tua panin thukhenzum hong puakin i mawhna daan tawh kituakin thong ki kia hi. I thong kiat hun zah ding a cin zawh ciangin camp hong puak uh hi.\n6. Mat le hen tuakte koi bangin i gam ciah thei ding?\nCamp hong puak ciangin i gamah i ciah theih nadingin Embassy bekin pan hong la thei hi. Hong kipuakna camp min leh i body nambat kiciantakin Embassy ah vapuak theih pah ding kisam hi. Thongkiate tawh kisai tavuan alate’ sep ding ahi hi.\nThong kia nu/pa pen camp atun mateng a nung panin sul zuihzuih kul hi. Camp a tun ciangin a body nambat pen Embassy ah repot piakpah theih ding kisam hi. Embassy ten interveiw va bawl ding uh hi.\nInterview a bawlna ah a dot ding thute,\nMinpi le min neu\nSuah ni, kha, kum\nSuahna mun address\nTulaitak teenna address\nInn contact phone nambat\nMalaysia ah meltheih contact nambat\nMinam min leh biakna min\nA thupi diakin hiteng pen form sungah hong phisak ding hi. A zenzenin hiteng i phitheih keileh akik ciangin Embassy ah uliante khat hong paipih dinga tuapa in hong encian ding hi.\n7. Camp a tunzawh i gam ciah theih nangin bangtan kai?\nA beisa kum khat lai masiah pen kha 4 ta ngak kul hamtang hi. Khatvei i phikhialh leh kha 8 ngak kul a, nih vei i phikhialh leh kum khat ngak kul ahih manin i biodata teng peuhmah lotngah kul hamtang hi.\nTunbel Embassy ah ulian ten vaihawm thakna khat nei uh a, kha khat leh alang sung bangin i gam ciah theih dingin vaihawm ta uh hi. I vaite a nung panin sulzuih den kul hi.\nEmbassy panin interview a vabawl khit uh ciangin matpongtin coppy leh innkuan sazian coppy hong ngen ding uh a, tua zawh a sawtlo in air ticket man ding hong ngen ding uh hi.\nTulaitak RM 650 hi. Tuateng zawh ciangin a ciah ni ding leh a hun hong zasak ding uh a, KLIA vanlengtual ah tawmvei sung kimu thei in i gam a ciah thei hita hi.\n8. Mat le hen kuan tavuan la ding?\nI tanau, i sanggam leh i meltheih khatpeuh in mat le hen a tuahkhak leh eimau tek mawhpuak hi a, kipawlna tuamtuamte in tavuan hong la lo ding uh hi. Ei mimal ciat, ei innkuan ciat in tavuan a kila ahi hi. A thu i kihtak leh kipawlnate ki cial thei hi.\n9. Koitengah mat le hen kituakmun pen?\nTulaitakin Kawlgam pan Malaysia hong pai, nuailam hong zuite kilim mat pen hi. Puaisa tenlah semngam, hong pai dingte lah hong pai ngam, kumpi thunei ten lah na man ngam, ngam bebek ki tuahkha ahih manin nuailam tawh hong paite kiman thithe hi.\nKhuapi sung neh lamah kimante pen i kan ciangin lamsap tawm bei zaw a, gamgi lamah kimante i va kan ciangin a tultul mahin bei mawk hi. Bus naleng kizui ngamlo in grab car khawng peuh sapin a kipai khiankhian hi a, vai sah mahmah hi.\n10. Malaysia ah Zomi ten Pasian a phawk uh hiam?\nPasian kiphawk in i omna veng ciatah biakpiakna kinei linglingin i gamah i om sangin Pasian phawkna a neizaw tampi aom mah bangin aki suaktasak nuamte leuleu adingin suahtakna mun zong hi kawikawi hi.\nKhantohna leh kiamsukna pen mimal ciat tawh kisai ahih manin a khangto aom mah bangin a kiamsuk zong mi tampi mah om hi. A hoih lawh tampi aom mah bangin a siat lawh zong mi tampi om zel hi.\nMinam sungah kiukhat pan,\nPrevious: Myanmar sum tungah Bogyoke Aung San lim kikoih kikding\nNext: Heilei khua mite’ hanciam natawh Lennupa lampi Cycle tungsuak tading


url: =Australia gammi khat Thailand ah Parasailing atuanleh kia in si :: ZOMI DAILY\nAustralia gammi khat Thailand ah Parasailing atuanleh kia in si\nposted on 16 July 2017 at 3:52 pm Lomkholna: News, Sawltak, Thailand, World\nKum 71 aphakhin Australia gammi pasal khat Parasailing atuanleh kia in si cih The Nation pan kiza hi. Tua Aussie papen Thai gamsung aom Kata Beach ah nung Thursday ni in Parasailing atuansawm hi a, akithawithawi laitak akipan akiatdong Video kizaihkha in, kimuthei hi.\nTua Aussie papen amin Roger John Hussey kici a, Karon Police te genkhiatna ah Parasailing atuntoh laitak vandawn ah asanna Meter 40 panin kiasuk cihi. Patong Hospital ah kipuakpah himahleh zato panin si cihi.\nRoger John Hussey pen Thai gammi Boosabong Tongsanga akici khattawh akiteeng ahihi. Parasailing tuangding in akithawi laitak leh alenkhiatdong Video azaihziahpen azi ahihi.\nParasailing atuantoh ciangin Parasail Controller khattawh atuangtokhawm hi a, hih akiatna Accident hangin Parasail Controller leh amaipan akai Boat Driver te kimanin thu kibawl cihi.\nVandawn ah alengpih Parasail Controller pa ii genna ah Roger John Hussey pen vandawn ah akahtoh ciangin lauthawnggawp ahih manin, apumgakna pen na suahkhiakha in akiasuk cihi. Parasail Controller pa’n lungdaitak in om in ci’n agensawm hangin ziakailuata in Equipment tengtawh akigakna kawnggak, pumgak namekkha in akiasuk cihi.\nVideo: Australian plunges to death in parasailing mishap\nMaintenance Officers te’nzong hih Parasailing Equipment te hoihtak in sitcianna nei uh a, bangmah siatna omlo cihi. Tuaban ah Safety lunggulhna in kha 3 ciangin khatveita athak akilaih zelzel hi ci’n anei te’n genkhia uhhi.\nAhi zongin amai ah akaihna Boat tungah Technician tuanlo in Parasailing abawl uh ahih manin, Police te’n hihpen illegal hi ci’n thubawl veve uhhi.\nAzi in agenna ah hih Parasailing pen apasal in ni 3 sungbang a etzelzel hi a, amahzong tuangap mahmahta ahih manin akisinkhia cihi. Ka pasal pen atuan ngeiloh athakkhat sinnuam ahih manin akithawikhia hi ci’n genkhia hi. Sawltak #zomidaily\nPrevious: Kajang – Sungai Buloh meileng lampithak Monday nitaklam 4pm in kihong tading\nNext: Hawaii State sungah innsangpi khat meikanggawp in mi 3 si, 13 liam\nZomi ading in Zomi\nMalaysia ah laisinna Sanginn nih meikang ~ ZD


url: =Gupna leh Organization ~ MUC\nGupna leh Organization\nAdmin 12:30:00 PM Articles, Conference Pianna thu\nNunga kong dotnate nong dawnkikna sung pan Point ka tomlak kikna le katellohte ong dong kik ing. Kheldotna hilo in, MUC vai-a om issue-te Theology tawh kikoi cizop cih leh koiteng kituak-a koiteng kituaklo cihte saikiak-in historcal Theological Point of view pan en-in atelcian nuam hi zaw ing.\nLungduai taka, manlah ding pipi kawmkaal-ah, nong dawnnate zong nakpi-in lungdamin, nong cimtak loh nading zong ong thum lai ing. September 4, 2011 Sunday ni-a nong kikuppih kikna sung pan-in anuai-ateng tomkai-in pawlkhat katel lohte akician zaw dingin kong dong thuah lai hi.\n2. Dotna: Gup ngah nading in SDA Organization tawh kizop kul cih tawh kisai:Kawlgam ah SDA Conference omlo hi. MUC pen Conference himah hi. Ahizongin SDA Conference hilo hi. “SDA Conference hileh SDA buaisak lo ding hi. SDA Conference hi ung acih teitei uh pen mite lampial nading le SDA Pawlpi suksiat nading Dawimangpa khemna(tactic) molhtum hi.”\nc. Dotna: SDA Pawlpi tawh kizop kik mengmeng ding kisam hi.\nMUC tawh kizopna pen, SDA Pawlpi itlohna, Satan tawh Kipawlna hi –a Gupna lampi tungah om lo cihna hi ding hi.\nSDA Org. tawh kizopna pen Pasian tawh kipawlna hi dinga, Gupna lampi tungah dinna hi cih suak ding hi.\na. Nong laigelh masa sung-a MUC Thukham palsatnate pen tu-a sungah White-color crime na cih ciangin a nature, value/degree akibang veve a cinuam nahi hiam?\nPS: Hih ikikupnate pen mimal kitel khialna omlo-in, MUC le MYUM buaina pan alangnih tuaka adik le akhial thute mipi in thuman ahi ding ciang amuh theih nadingin zong deih ihih manin, mimal kikona, ki eeng cihna, kimawhsakna kihello-in kikup pih ding zawn leng bang ci nasa hiam cih zong thei nuam ing.\nAbeisa hunah kumpi sialua ahihmanin sumgolh tawh naseem thei uh hi. Kuamah thu kibawl theilo hi. Tua nangawn kumpi in hong huhu zolai hi. Tun kumpi makai hoihlo a omleh, mipite mah bangin thu kibawl thei hi. Ki-ukna kilamdang hi. Kyimon Tadensa ka-en zel hi. Black market sumkhek khawng tawh terrorist a support khawng kumpi in a theilo hilo hi. Smuggling tawh Div sum la a a khek uh nuamlua sa uh ahi hi. Tua khempeuh damdamin hong bei ding hi. Member tungpan income Tithing bekmah tawh dinloh hong phamawh kha ding hi. Tua ciangin Conference te kisek khin tading hihangh.


url: =LUNG KIA KEI IN – FGA Tulsa\nLUNG KIA KEI IN\nAdmin / June 26, 2015 / FGA File\nLUNGSIM GALDONA (Zopna)\n“Eite in lungkia loin gamtat hoih gamta ni…lungkia loin i om leh, a hun a tun ciangin a gah i at ding hi” (Gal.6:9).\nTulai takin na nuntakna leh na lungsim ah haksatna khatpeuha tuak na hih leh zong beidong ken. Satan in na neihsa hongguksak khempeuh na ngahkik theihna dingin hanciam in. Na hihtheih bangbangin, hun khatah tawm cikcik ahi phial zongin, nangma tha muang loin Pasianí hehpihna leh thahatna ah kingain. Sawltak Paul in Gal. 6:9 sungah beidong pah lo dingin honghanthawn hi. Lamet bei lungsim in nang hong zo kei hen. Pasianin ama tunga upna a ngate huh ding thadah lo hi.\n1. Nawk suak in: “Nangmah in tuite na kantan ciangin nangtawh kong omkhawm ding a, gunte na kantan ciangin tuiin hong tuum lo ding hi; mei kantan in na pai ciangin na kang kei ding a, a meikuangte in nang hong kangtum lo ding hi” ( Isa. 43:2). Haksatna khatpeuh na tuak leh beidong pah lo a nawk suakdingin kong hanthawn nuam hi. Habakkuk 3:19 sungah, “TopaPasian in keima thahatna ahi hi; sakhi khe bangin ka khe hong zaptelsak a, mun sangna ah lungmuang takin hong paisak hi.”Kha thu ah ma i sot theih nadinga Pasian in hong huhna zia pen, hun haksate ah nawk suak zo dingin hong huh a hong hanthawnhi. Khawlsan ut huai in baih mahmah a, a nawk suak zel dinginupna bek kisam hi hang.\n2. Deihteelna nang thu hi: “Tuni in note langkhat ah teci apang dingin vantung leh leitung ka sam a, note maiah na teel dingun nuntakna leh sihna, thupha leh samsiatna ka koih hi;tua ahih ciangin note leh na suan leh khakte uh na hin theih na ding un nuntakna teel unî (Thkna 30:19). Nisim ngaihsutna tampi in i lungsim luah a, Kha deihna tawh kituak a ngaihsutna i neih theih nadingin i lungsim thak suaksak kisam hi. Cilesa ngaihsutna nei dingin hahpan kisam kei, i pianpihahih manin. Lam khat pan ngaihsutna dik nei dingin hanciam kul a, Pasian deihna tawh kituak ngaihsutna nei dingin deihteel kul. Tua i deihteelna picingsak dingin hahpan kisam hi.\nDeihteelna picingsak dinga hanciamna ah beidong a na omleh hi ci bangin pulak khia in, “Beidong ngei kei ning, keimalamah Pasian om ahih manin hong huh ding hi,”ci in.I nuntaknaah bang hun peuh in deihteel ding i nei hi. Thkna. 30:19 ah Pasianin a mite deihteel ding Nuntakna leh Sihna pia a, Nuntakna teeldingin hilh suak pah hi. I ngaihsutna khatpeuh gen zel ihih manin, bang ngaihsun ihi hiam cih i theih ding poimawh hi. Paunak 18:21 sungah, “Kampauna in sihna ahi a, hinna ahi zongin piangsak thei a, i kampauna banga piangte san lohphamawh hi,” ci hi.\n3. Gualzo dingin kuan in: “Horeb gam sungahTopa iPasianin…,”Hih mualah sauvei na omkhin zo uh hi, kihei in na khualzinuh kipan un la… Eufrates gun dongin pai un. En un note maiah leitang ka koih zo hi; pai un la, Topa in na pate uh Abraham, Isaak leh Jakob… tungah piak dingin a ciam leitang luah un” hong ci hi” (Thkna. 1:6-8).\nThkna 1:2 ah, Pasian in Israelte a pii khiat lai in ni 11 paina dingah kum 40 pai cih i mu a, tang 6-na ah,ìHih mualah sauvei na omkhin zo uh hiî ci hi. Nang zong mual khat a kim velvel nahi hia? Ni 11 paina dingah kum 40 a pai na hi hia?\nKeima nuntakna ah zong phak sawmna ciang ka nei ngei kei a, gualzawhna nei lo Khristian ka hih lam ka kiphawk khia hi. Ka lungsim dik loh man leh Satan in keimah ah kulhpi kiptak a na cian khit manin mainawt thei het loin a om ka hi hi. Pasian thutak ka theih loh manin ni 11 bek paina dingah kum 40 a vialvak ka hi hi.\nPasian in hong theihsak danin Israelte sehnel gamah kum 40 a vahvaihnahang penamaute “Sehnel gam lungsimî inahencip man ahi hi. Hih thu mun dangah i gen ding a,tu a ka gennop ahih leh na lungsima thaksuak theihna dinglehngaihsutnadiknaneih theih na dingin thukhen satna diknabawlding kadeih hi.Pasiangamhluahte ihihna tawh kizui in, Pasian in eite kianga piak ding hong ciamsate ngah dingin beidong lo a hanciam dingin kong deih hi.\nCategory FGA File Tag Article Lai Tai Zolai\n← Who is father? Pa ih cih kua hiam?\nGZI 2015 Lasiam Te in FGATulsa Biak Inn ah Pasianminphat na nei ding →


url: =Laithiangtho (Kumpi Niina 15-16) ~ Thu Tatuam (Siyin News)\nLaithiangtho (Kumpi Niina 15-16)\nTuesday, July 21, 2015 Laithiangtho Dokna No comments\n1. Uzziah sia kumh bangza aphak in kumhpi suak ziam?\n2. Uzziah in bang natna nei ziam?\na. Vun natna\nb. Phaak natna\nc. Luvai natna\n3. Uzziah in kumh bangza sung kumpi seam ziam?\n4. Jehu suanlepaal khang ___dong kumpipate suak hi.\n5. Assyria te in Israel asim sawm ciang Menahem in bang hi ziam?\na. Ngun ton 38 pia\nb. Khamh ton 100\nc. Kham le ngun ton 50\n6. Judah ah ___ sia kumpi ahilaitak Isreal le Assyria in Judah sim uh hi.\n7. Judah kumpi Ahaz in ___ sia meihal biakpiakna in zangh hi.\na. Tuu atau bel\nc. Alimci bel nganhing\n8. Judah sia Syria le Israelte ii sim athuak ciang kumhpi Ahaz in ___ kung ah huu ngen hi.\n9. Ahaz nei biaktau sia koisung panh design angaa ziam?\n10. Ahaz in biakpiakna taw kisai seplevawtte akua sawl ziam?\n11. Ahaz in akua ii lungkim natu vawt ziam?\na. Samaria ngamukpa\nb. Assyria ngamukpa\nc. Babylon ngamukpa\n12. Ahaz in kumpi inn pan Biakinnpi sung tumna ___ hi.\na. lampi pua\nb. khamh taw vawt\nc. baangkua khaak\nKumpite Niina 15\nJudah Kumpipa Uzziah\n(2Khang tangthu 26:1-23)\n1Israel Kumpipa Jeroboam II kumpi a sep zawk a kum kul le kum sali kumin Amaziah tapa Uzziah sia Judahte kumpipa suak a, 2ama kum sia kum sawm le kum luk pha in, Jerusalem pan kum sawmnga le kum nii sung uk hi. A nu sia Jerusalem pan a Jecoliah ahi hi. 3A pa ii ngamtatna zui in ama in TOPA ii dik sak bangin ngamta hi. 4Ahihang doai bia te ii biakpiakna munte kisusia ngawl a, mihingte in sangaw biakpiakna le ngim namtui halnate tua munah vawt suak lai uh hi. 5TOPA in Uzziah sia a kiitak huai vun natna taw vaat a, a thi dong tua natna vei hi. Ama in ama ii aituam inn khat ah teang a, tavuan theampo kidawn in, a tapa Jotham in ngam uk hi.\n6Uzziah ii a sep a vawt dangte theampo sia Judah Kumpipate Tangthu sungah kikhum hi. 7Uzziah thi a, David khuapi sung kumpi thaan ah kivui a, a tapa Jotham in a kumpi za laih hi. *\nIsrael Kumpipa Zechariah\n8Judah Kumpipa Uzziah ii maan zawk a kum sawmthum le liat kumin Israelte ii Kumpipa Jeroboam II ii tapa Zechariah sia Israelte ii Kumpipa suak a, taciang ama in Samaria pan tha luk sung uk hi. 9Ama in, ama mai ah a seam masa te bangma in TOPA tungah maw hi. Ama in Nabat ii tapa Kumpipa Jeroboam khansiat zui in, Israelte mawna sungah lampui hi. 10Jabesh ii tapa Shallum in Kumpipa Zechariah suam tu sawm a, Ibleam ah thatlum hi, taciang a kumpi za ama in lua hi.\n11Zechariah ii sep le vawt a dangte theampo sia Israel Kumpipate Tangthu sungah kikhum hi.\n12Tua ahikom TOPA ii Kumpipa Jehu tungah kamciam a piak, “Na suan na paalte khang li dong Israel kumpipate suak tu hi,” a ci sia tangtung hi. *\nIsrael Kumpipa Shallum\n13Judah Kumpipa Uzziah a maan zawk a kum sawmthum le kum kua kumin, Jabesh ii tapa Shallum sia Israelte ii kumpipa suak hi, taciang ama in Samaria pan tha khat sung uk hi.\n14Gadi ii tapa Menahem in Tirzah pan Samaria ah pai a, Shallum suamlum in a kumpi za lua hi. 15Shallum ii a sep a vawt dangte theampo, a ngual suamna thute a kihel in Israel Kumpipate ii Tangthu sungah kikhum hi. 16Manahem in Tirzah panin a pai ciangin Tappuah khuapi ah a teangte le a kiim a paam ngamkhen zongh ama tungah ki aap ngawl ahikom susia cip hi. Nau ngai numeite ngilpi ngangawn khuakeak hi.\nIsrael Kumpipa Menahem\n17Judah Kumpipa Uzziah ii maan zawk a kum sawmthum le kum kua kum in Gadi ii tapa Menahem sia Israelte ii Kumpipa suak hi, taciang ama in Samaria pan kum sawm sung uk hi. 18Ama in, a thi dong Israelte mawna sungah a lampui Nabat ii tapa Kumpipa Jeroboam tatsiatna teng zui in, TOPA tungah maw hi. 19Assyria te ii Kumpipa Tiglath Pileser in Israel sim a, taciang Menahem in, ngam sungah ama ii vaangletna a kip natu tua kumpipa ii panpui natu in ngun ton sawmthum le ton liat pia hi. 20Menahem in tua dangka te sia Israel ngam ah mihaute theampo tung pan nguntang sawmnga tek zawthawk thu taw khonin a nga ahi hi. Tua ahikom Tiglath Pileser sia ama ngam ah cia kik hi.\n21Menahem ii a sep a vawt dangte theampo sia Israel Kumpite ii Tangthu sungah kikhum hi. 22Ama thi in kiphum a, a tapa Pekahiah in ama kumpi za laih hi.\nIsrael Kumpipa Pekahiah\n23Judah Kumpipa Uzziah ii maan zawk a kum sawmnga kum kumin Menahem ii tapa Pekahiah sia Israelte ii kumpipa suak hi, taciang ama in Samaria panin kum nii sung uk hi. 24Ama in, Israel sia mawna sungah a lampui Nabat ii tapa Kumpipa Jeroboam ii ngitlo ngamtat teng zui in, TOPA tungah maw hi. 25Remaliah ii tapa Pekah a kici ama ii ngalkapmaang khat in Gilead pan mihing sawmnga taw ama sawmin, Samaria kumpi inn sung a nung kulh sungah Pekahiah sia suamlum a, ama in a kumpi za lua hi.\n26Pekahiah ii a sep a vawt dangte theampo Israel Kumpipate ii Tangthu sungah kikhum hi.\nIsrael Kumpipa Pekah\n27Judah Kumpipa Uzziah ii a maan zawk a kum sawmnga le kum nii kumin Remaliah ii tapa Pekah sia Israelte kumpipa suak a, ama in Samaria ah kum kul sung maang hi. 28Ama in Israelte mawna sungah a lampui Nabat ii tapa Kumpipa Jeroboam ii khansiat ngamtatna teng zui in, TOPA tungah maw hi.\n29Pekah ii kumpipa ahi hun laitakin Assyriate ii Kumpipa Tiglath Pileser in, Ijon, Abel Beth Maccah, Janoah, Kedesh le Hazor khuapi teng le le Gilead ii ngamkhen, Galilee le Napthali teng suan hi, taciang a mihingte sia Assyria ah thongtaak tu in ciapui hi.\n30Judah Kumpipa Uzziah ii tapa Jotham ii maan zawk a kum kul lai in Elah ii tapa Hoshea in Kumpipa Pekah sia ngawl sawmin suamlum a, a kumpi za sia ama in lua hi. Israelte Kumpipate 31Pekah ii a sep a vawt dangte theampo sia Israel Kumpite ii Tangthu sungah kikhum hi.\nJudah Kumpipa Jotham\n(2Khang tangthu 27:1-9)\n32Remaliah ii tapa Pekah ii Israel kumpi in a maan zawk a kum nii kumin Uzziah ii tapa Jotham sia Judahte kumpipa suak hi, 33ama ii kum sia kum kul le kum nga pha a, Jerusalem panin kum sawm le kum luk sung uk hi. A nu sia Zadok ii tanu Jerusha hi. 34A pa Uzziah ii ngamtatna zui in Jotham in TOPA ii dik sak te ngamtatna in nei hi. 35Ahihang pathian he ngawlte ii biakna munte ki susia ngawl hi, taciang mihingte in sangaw biakpiakna le ngim namtui halna te tua munah vawt suak lai uh hi. Biakinnpi ii Saksang Kongpi a sa sia Jotham ahi hi.\n36Jotham ii sep le vawt a dangte theampo sia Judah Kumpipate ii Tangthu sungah kikhum siat hi. 37Ama kumpipa ahi laitakin TOPA in Syriate kumpipa Rezin le Israelte kumpipa Pekah te Judah sim tu in puak hi. 38Jotham thi a David ii Khuapi sung kumpi thaan ah kiphumin a tapa Ahaz in a kumpi za laih hi.\nKumpite Niina 16\nJudah Kumpipa Ahaz\n(2Khang tangthu 28:1-27)\n1Remaliah ii tapa Israelte ii Kumpipa Pekah ii maan zawk a kum sawm le kum sali kum in Jotham ii tapa Ahaz sia Judahte kumpipa suak hi, 2ama pian kum, kum kul pha in, Jerusalem panin kum sawm le kum luk sung uk hi. Ama in a pu David ii ngamtatna phate zui ngawl a; tua taangin TOPA Pathian ii dik sak ngawlte vawt hi, 3taciang ama in Israel kumpipate ii ngamtatna te veu zui hi. Ama in, Israel mite hong mainawt uh lai in, TOPA ii a ngam sung pan a naw keakte ii a thasiat huai ngamtatnate zui a, a tapa ngangawn milim biakna meihal biakpiakna in nei hi. * 4Pathian he ngawlte ii biakna mun, mualte ii tung, le thinglim nuai sim ah, Ahaz in sangaw biakpiakna le ngim namtui halna piakhia hi.\n5Syriate kumpipa Rezin le Israel kumpipa Pekah in Jerusalem sim a, uumci ahihang Ahaz sia zo zo ngawl uh hi. * 6(Tua hun khat sung ma ah Edomte kumpipa in Elath khuapi hong nga kik a, Judah mi tua munah a teangte notkeak hi. Edom te Elath a teang a, teang top lai hi.) 7Ahaz in Assyriate ii ngam uk lianpa Tiglath Pileser munah kamtai mihingte pai sak a: “Keima in a thumaan na naseam pa khi hi. Hong pai tan a, Syria le Israel kumpipate khut sung pan hong hun khia tan, amate in kei hong sim hi.” ci sak hi. 8Ahaz in ngun le khamte Biakinn pan le kumpi inn sung sum kholna pan la in, ngam uk lianpa tungah letsong in thaak hi. 9Ahaz ii maangkaa na a zona in Tiglath Pileser in a ngalkap hon taw Damascus ah kuan in, tua khuapi suan a, Kumpipa Rezin thatlum in a mite sia thongtaak tu in ciapui hi.\n10Kumpipa Ahaz in Damascus ah Ngam uk lianpa Tiglath Pileser taw kimu tu in a pai ciang, biaktau tua munah a om sia mu hi, ama in tua biaktau ii lim sia kheet nei ngawlin a kicing tatak in suai a, Uriah thiampipa thaak hi. 11Tua ahikom Uriah in biaktau tasia taw a kibang linlian khat vawt sak a, Ahaz hong heak kik maa in man hi. 12Damascus pan hong cia kik ciang Ahaz in biaktau sia a kiman sa in mu hi, 13tua ahikom ama in nganhingte taw sangaw biakpiakna le antang biakpiakna tua biaktau tungah vawt a, taciang zu le nganhing chi te kipawlkhop biakpiakna in bungh suk hi. 14Taungo taw kivawt biaktau TOPA tungah a ki aap sa sia biaktau thak le Biakinnpi kilaklaw ah koi uh a, tua ahikom Ahaz in biaktau thak sia ii saksang ah khiin hi. * 15Tua zawkciang ama in Uriah munah, “Hi keima aa ahi biaktau thak sia zingsang meihal biakpiakna le nitak antang biakpiakna, kumpipa le a mipite meihal biakpiakna le antang biakpiak natu le mipite ii zu biakpiak natu in zangh in. Nganhing sangaw biakpiakna a kizangh theampo ii chi sia a tungah sung in. Ahihang taungo biaktau sia keima ii aisaan natu in na koi in,” ci in thupia hi. 16Uriah in kumpipa thupiak bangin seam hi.\n17Ahaz in Biakinnpi sungah a kizangh taungo leang sia la khia a, tua tungah a om kuangpui te heam hi, ama in taungo khuital sawm le nii te nungzaang pan tuikuangte zongh la in suangtum doppha tungah koi hi. * 18Assyriate ngam uk lianpa a lungkim sak natu in Biakinnpi sung pan kumpi tokhum koina teitan sia heamkhia in, kumpipa ii Biakinnpi sung aituam tumna baangkua zongh khak bil hi.\n19Ahaz Kumpipa ii a sep a vawt dangte thempo sia Judah Kumpipate Tangthu sungah kikhum siat hi. 20Ahaz thi a, David Khuapi sung kumpi thaan ah kiphum in, a tapa Hezekiah in a kumpi za laih hi. *